Башҡорт дәүләт университеты студенты Алина Аҡбашеваға уҙған ай өсөн 13 мең һумлыҡ стипендияһы килмәй. Социаль түләүҙәрҙең ҡайҙа булыуын белергә тип ҡыҙ банкҡа мөрәжәғәт итә. Асыҡланыуынса, уның «Уралсиб»тағы иҫәбенә суд приставтары арест һалған була.\nЙәнәһе лә Алинаның «Уралдағы реконструкция һәм үҫеш банкына» йөҙ мең һумдан ашыу бурысы бар, тик суд ҡарарына ярашлы, студент ҡыҙ хаҡында мәғлүмәттәр тик яртылаш тура килә - исем-фамилияһы һәм тыуған көнө генә. Ә паспорт буйынса теркәлгән йәшәү урыны һәм тыуған урыны - башҡаса яҙылған. Алина Аҡбашева үҙе Ауырғазы районынан булһа, ошо уҡ исемле бурыслы ҡыҙ Өфөнән.\nБеҙҙең хәбәрселәр бурыслының адресы буйынса барып, был осраҡҡа аныҡлыҡ индерергә тырышты. Тик Алина әлегә Түбәнге Новгородта булыуы асыҡланды. Ҡыҙ үҙенең исем-фамилияһы һәм тыуған көнө, йәше буйынса тулыһынса оҡшаш тағы ла бер кеше булыуы хаҡында мәғлүм. Баҡтиһәң, ошо сәбәпле медицина полисын юллай алмай интегә. Суд приставтарының ҡарарына килгәндә, ул түләнмәгән кредит өсөн, килешеү буйынса яуаплылыҡты үҙ өҫтөнә алған булып сыға. Банкҡа аҡсаны дуҫы ҡайтара алмаған.\nИке ҡыҙ үҙ-ара аңлашты ла ул, тик киҫкен проблема тулыһынса хәл ителмәне. Кредит килешеүҙәре төҙөмәгән Ауырғазы ҡыҙы Алина Аҡбашева киләһе айҙарҙа ла стипендияһыҙ ҡалыуҙан ҡурҡа. Суд приставтары ҡыҙҙан яуаплылыҡты алырмы?! Осраҡ буйынса тулыраҡ репортажды киске сығарылыштарҙа ҡарағыҙ.


Бәхет сере – ябайлыҡта\n17 Апрель 2018, 18:59\nОшо көндәрҙә Мостай Кәрим исемендәге Милли йәштәр театры Мария Ладоның Хөрмәтулла Үтәшев тәржемәһендәге “Йәшәгән ти” тигән спектаклен тамашасы хөкөмөнә сығарҙы.\nОшо көндәрҙә Мостай Кәрим исемендәге Милли йәштәр театры Мария Ладоның Хөрмәтулла Үтәшев тәржемәһендәге “Йәшәгән ти” тигән спектаклен тамашасы хөкөмөнә сығарҙы. Ҡуйыусы режиссеры – Башҡортостандың атҡаҙанған сәнғәт эшмәкәре, Ш. Бабич исемендәге дәүләт йәштәр премияһы лауреаты Рөстәм Хәкимов.\n“Спектакль тәү сиратта кешелеклелек хаҡында һөйләй. Уның фантасмагория булыуына ҡарамаҫтан, нигеҙендә ысын тормоштан алынған кеше яҙмыштары һәм тарихтары ята”, – ти театр үҙе әҫәр хаҡында. Ысынлап та, русса спектаклдең исеме – “Очень простая история”, йәғни бик ябай тарих. Уның шулай булыуына сюжет менән яҡындан танышҡас та төшөнәһең: ата-әсә менән бала мөнәсәбәттәре, ҡыҙ менән егет араһындағы һөйөү хистәре, хатта замананың ҡараңғы һәм күңелһеҙ яғы – эскелек – барыһы ла һыйған был ябай тарихҡа. Әммә ябайлыҡта бөйөклөк тиҙәрме әле, ваҡиғалар үҫеше шулай ҙа спектаклде ҡараусыларға үҙенә күрә бер әкиәтте хәтерләтә. Бындай тәьҫоратҡа, моғайын да, тағы барыһына ла кесе туғандарыбыҙ – хайуандар күҙлеге аша ҡарау ҙа этәргес булып торалыр.\nУлар, ысынлап та, тамаша йәме: быуаҙ һыйыр Зорька (Аида Кулбаева), инде йәшәрен йәшәгән ҡарт Бейә (Зифа Дәүләтбаева), ҡупырыш Әтәс (Илгиз Таһиров), алсаҡ эт Крепыш (Дания Ғөбәйҙуллина) һәм хыялый Сусҡа (Эльмира Саматова). Оҫта уйындары менән шул хәтлем оталар: ҡарап торһаң, кейемдәре лә ябай: шул уҡ күлдәк, яулыҡ, эшләпә, мәҫәлән, мөгөҙ-ҡойроҡтары ла юҡ, әммә уларҙың тап йорт-ҡуралағы малҡайҙар булыуына ысын күңелдән ышанаһың, сөнки Һыйырҙың һуҙып, мөңрәп һөйләүе, бер аҙ ғәмһеҙерәк күренгән йөҙө (ә асылда ул бит бөтөнләй ҙә ғәмһеҙ түгел!), Бейәнең сабыр уйсанлығы, һөйләгән һүҙҙәренең дә һалмаҡлығы, эттең хәрәкәтсәнлеге, дуҫтарса алсаҡлығы, кәрәк саҡта хатта уҫаллығы, Әтәстең мин-минлеге, Сусҡаның киҫкен мәлдәрҙә сыйнап-сыйнап һөйләшеүе, ә былай ваҡытта, кешеләр килеп сыҡһа, моронон һуҙып тороуы – былар барыһы ла уларға тап хайуандар итеп ҡарарға булышлыҡ итә.\nЯҙмыштың ҡыҙыҡ осраҡлығымы, спектаклде ҡарар алдынан һиҙенгәндәй, оҙаҡ ҡына оҡшаш темаға уйланып йөрөгәйнем. Була бит шундайҙар, хайуан-йәнлектәрҙең мәнфәғәтен хатта башҡа кешеләрҙекенән дә өҫтөн ҡуялар, төкөрөк сәсеп уларҙың хоҡуҡтарын яҡлайҙар, шул хоҡуҡтарҙы боҙғандарға ҡатынан-ҡаты хөкөм сығарырға әҙер торалар. Нимә был: бер аҙ иҫәрлекме, әллә, киреһенсә, был заманда бик кәрәк сифат – миһырбанлыҡмы? Мин үҙем алтын урталыҡта: кесе туғандарыбыҙға әллә ни иҫем дә китмәй, уларҙы рәнйетеп тә бармайым. Шуға ла кемдеңдер бесәй, эт йәки башҡа берәй йән эйәһен кеше менән бер ҡатар ҡуйырға тырышыуына бер аҙ сәйерһенеп ҡарайым. “Йәшәгән ти” спектаклен күҙҙән үткәргәндә, мин, гүйә, миҙалдың икенсе яғына баҡтым: хайуандарҙың күҙенән кешеләргә ҡараным, улар кисергәнде кисергәндәй иттем хатта. Шулай кешеләрҙең ҡайһы бер ҡылыҡтарын, теге йәки был осраҡта ниңә үҙҙәрен шулай тотоуҙарын, яҡшы-яман яҡтарын һәйбәтерәк аңлағандай ҙа булдым. Моғайын да, тамаша авторының, уның ҡуйыусыһының маҡсаты ла шундайҙыр, үҙ-үҙеңә сит күҙлектән ҡараһаң, күп һорауҙарға ла яуап табыласаҡ, аңлау йөрәктең үҙенә лә барып етәсәк.\nӘ кешеләрҙең ҡылығы был спектаклдә бик ябай, ҡайһылары минең, һинең, беҙҙең ғүмеребеҙҙән айырылғыһыҙ булып тора, бик йыш баштан үтә. Ғүмер баҡый лайыҡлы тормош көтәм, донъя бөтәйтәм, кеше алдында хурлыҡҡа ҡалмайым, ғаиләм етеш, йорт-ҡурам имен булһын тип тырышҡан Хужа (Радмир Абдуллин), уға тоғро ҡатын, хәстәрлекле әсә, донъя тотҡаһы, өлтөр Хужабикә (Альбина Кашанова), берҙән-бер, инде еткән ҡыҙҙары Даша (Алтынай Хамматова), уның һөйгәне, күрше егет Леша (Вадим Ҡылысов), Лешаның атаһы, эскелек һаҙлығына сумған, әммә нескә күңелле, кешелеклелеген юғалтмаған Күрше (Зөлфәр Әхмәтов).\nТап һуңғы сәхнә геройы хаҡында бик оҙаҡ һәм ихлас һөйләргә булалыр, сөнки һәр ауыл-ҡалала бар улар: йәмғиәт ундайҙарға күптән ҡул һелтәп кенә ҡалмай, ә яйы сыҡҡан һайын кәмһетә, насар өлгө итеп ҡуя, уларға мөнәсәбәт, ғәҙәттә, аҙбарҙа торған шул уҡ малҡайҙарға мөнәсәбәт менән бәрәбәр (хайуандарҙыҡынан түбәнерәктер әле), ул инде кеше түгел, тигән хөкөм дә күптән сығарылған. Бындай ҡараш өсөн йәмғиәтте әллә ни ғәйепләп тә булмай, эскесенең шундай тайғаҡ юлға аяҡ баҫҡанына, матур тормош ҡора алмағанына бары үҙе генә ғәйепле. Әммә был осраҡтарҙа бер нәмә иҫтән сыҡмаһа ине: кеше ҡиәфәтен, һаулығын, булған донъя малын эсеп, юғалтып, сарыфлап бөтһә лә, уның саф күңеле һәм тап кешелеклелеге имен ҡалырға мөмкин. Беҙ һүҙ алып барған күршегә лә улы күп ғәйептәр ташлай: һинең арҡала минең тормошомда бер нәмә лә булманы, мин юҡлыҡҡа күнеп үҫтем, ти. Хужа ла уны булдыҡһыҙлығы, эшһеҙлеге, көнө-төнө айыҡмай эсеүе өсөн ихтирам итмәй. Ә бына малдар ярата.\nХужаның һарай башына йәшереп ҡуйған шешәһен сәлдерергә ингәндә, барыһы ла янына йүгереп килә, баштарын терәп тора. Ысынлап та, изге күңелле, оло йөрәкле кеше булып сыға ул Күрше. Даша, Лешанан балаға уҙып, уның ата-әсәһе әр-битәр, ҡайыш менән ҡырҡа ҡаршы төшкәндә, “сабый бит ул!” тип үҙ һүҙен әйтмәксе итә. Билдәле, уның һүҙен береһе лә иҫәпкә алмағас, үҙ ғүмерен ҡорбан итеп булһа ла, тыумаған ейәнсәрен ҡотҡарып ҡалыуға өлгәшә ул – бына нимә был геройға тәүҙә килеп тыуған кире ҡарашты алып ташлап, уға икенсе күҙлектән ҡарарға мәжбүр итә.\nТамаша бер күренештә булыуға ҡарамаҫтан, сәхнә тәү күреүҙә үк үҙенә арбай, әҫәрҙең сюжеты кеүек үк ябайлыҡ үҙенә тарта: оҫта ҡуйылған декорация хатта иң артҡы рәттәрҙән дә барыһын да күҙ уңында тотоп ултырырға шәп мөмкинлек бирһә, Хужа тарафынан һуйылып, йәне фәрештәгә әүерелгән, фани донъяла ғүмере буйы осорға хыялланған Сусҡаның ысын бейеклеккә күтәрелеүе ҡарап ултырған әкиәткә нығыраҡ ышанырға ярҙам итә, актерлыҡ һөнәренең ни тиклем дә батырлыҡ, ҡыйыулыҡ талап иткәненә ирекһеҙҙән һоҡланып ҡуяһың.\nҠайғы-хәсрәт менән һуғарылған спектаклдәрҙә тамашасының илауы ғәҙәти күренеш, бына уларҙы шатлыҡтан илатып ҡара! Илаттылар Милли йәштәр театры актерҙары, тамаша һуңында барыһының да ыңғай бөтөүенә, тәү ҡарашҡа ябай күренгән, әммә үҙендә тәрән мәғәнә һаҡлаған бәхет сере – ғаиләле булыу, бәпес һөйөү, бер-береңә булған ҡәҙерләү, хөрмәтләү, һөйөү хистәре – быларҙың барыһын да күрәһең дә күҙҙәргә ирекһеҙҙән йәштәр тула, тотоп тыйып булмаҫлыҡ шатлыҡ йәштәре. Спектакль үҙе лә бит тап шул бәхет сереләй тарих – тәү ҡарашҡа ябай тойола, әммә үҙендә тәрән, тормошсан да, фәлсәфәүи ҙә мәғәнә һаҡлай. Ошо мәғәнәне аңлай, тоя икән тамашасы, тимәк, ул да, спектаклде тамашасы йөрәгенә алып барып еткерергә булышлыҡ иткән бар ижади төркөм дә үтә бәхетле.


Бөгөн Өфөлә “УралТөҙөлөшИндустрияһы” форумы асылды | ГТРК «Башкортостан» — Новости Уфы и РБ\n24 сентября 2019 — 13:56 ГТРК «Башкортостан»\nТөҙөлөш индустрияһындағы күләмле сарала төбәк етәкселеге, Рәсәйең төҙөлөш һәм торлаҡ-комуналь хужалығы министрлығы вәкилдәре, Дәүләт Думаһы депутаттары ҡатнашлығы көтөлә. Форумда күтәреләсәк төп темаларҙың береһе — “Торлаҡ һәм ҡала мөхите” милли проект. Был турала “Рәсәй” медиаүҙәгендә үткән матбуғат конференцияһында билдәле булды. Республиканың Төҙөлөш һәм архитектура буйынса дәүләт комитеты рәйесе урынбаҫары Артем Ковшов проектты ғәмәлгә ашырыу барышы менән таныштырҙы. Уға ярашлы торлаҡ төҙөлөшө, кешеләрҙе авария хәлендәге йорттарҙан күсереү, йәштәрҙе льготалы ипотека менән тәьмин итеү һәм уңайлы ҡала мөхитен булдырыу күҙаллана.


ДОНЪЯ ЯҢЫЛЫҠТАРЫ - 03.05.2017\nТөркиә Президенты Рәжәп Эрдоған Сүриә мәсьәләһе буйынса Рәсәй менән хеҙмәттәшлектең һөҙөмтәле булыуын атаған. Был турала ул бөгөн Сочиҙа Владимир Путин менән осрашыуҙа белдерҙе. Эшлекле һөйләшеүҙә шулай уҡ яҡтар араһындағы иҡтисади хеҙмәттәшлек һәм Төркиә армияһын Рәсәйҙә етештерелгән заманса хәрби һауа техникалары менән тәьмин итеү юлдары тикшерелде.\nБөгөн Екатеринбургта Сүриәлә һәләк булған Рәсәй офицеры Алексей Бучельниковты һуңғы юлға оҙаттылар. Ватандашыбыҙ апрель аҙағында боевиктар тарафынан үлтерелгән. Ул Рәсәй хәрбиҙәре төркөмө составында Яҡын Көнсығыштағы дәүләт ғәскәрҙәрендә хеҙмәт итеүселәрҙе уҡытыу менән шөғөлләнгән булған.\nАмерикала бер моторлы самолеттың ҡолап төшкән мәле видеотеркәү ҡоролмаһына эләккән. Кадрҙан күренеүенсә, бейеклекте юғалтыусы һауа судноһы юл буйында торған бағанаға һәм электр сымдарына бәрелә. Шунда уҡ көслө янғын сыға. Ҡайһы бер мәғлүмәттәр буйынса, авиһәләкәткә самолеттың двигателе сафтан сығыуы сәбәпсе булған. Кешеләр араһында зыян күреүселәр юҡ.\nБөгөн Ирандағы шахталарҙың береһендә көслө шартлау яңғыраған. Ғәҙәттән тыш хәлдә 50-нән ашыу таусы ҡамауҙа ҡалған. Һуңғы мәғлүмәттәр буйынса, ике кеше һәләк булған, 25-е йәрәхәтләнгән. Иран властары билдәләүенсә, ҡорбандарҙың тағы ла артыуы ихтимал. Сөнки ер аҫтында 500-гә яҡын эшсе булыуы ихтимал.\nКиев «Евровидение» халыҡ-ара конкурсында ҡатнашыусыларҙы ҡабул итә башланы. Йыр конкурсын рәсми асыу тантанаһы 7 майға тәғәйенләнгән. Быйыл бәйгелә 42 ил вәкиле сығыш яһай. Рәсәй данын Юлия Самойлова яҡларға тейеш ине. Әммә Украинаның хәүефһеҙлек хеҙмәте ватандашыбыҙға рөхсәт бирмәне. Быға бәйле Рәсәй каналдары конкурсты трансляциялауҙан баш тартты.


Башҡортостан аграрийҙары сәсеүгә сыҡты // Иҡтисад | новости башинформ.рф\nБашҡортостан аграрийҙары сәсеүгә сыҡты\n9:08, 18 апреля 2012 Иҡтисад\nРеспубликаның өс районы аграрийҙары кисә яҙғы иген культураларын сәсеүгә төштө. Сәсеү агрегаттарын баҫыуға Ҡыйғы, Мәләүез һәм Миәкә райондары игенселәре сығарҙы, тип хәбәр иттеләр республиканың аграр ведомствоһының матбуғат хеҙмәтенән. Шулай итеп Башҡортостанда сәсеү кампанияһына старт бирелде.\nХәтерегеҙгә төшөрәйек, 9 апрелдә Күгәрсен районы игенселәре республикала тәүгеләрҙән булып баҫыу эштәренә сыҡҡайны. Аграрийҙар күп йыллыҡ үләндәрҙе туҡландырыуҙы башланы. Улар артынан Мәләүез уңғандары ла ужым культураларын туҡландырыуға төштө. Бөгөн бөтә райондарҙа ла тиерлек дым ҡаплау эштәре алып барыла.\nБашҡортостанда йәмғеһе 2 млн 152 мең гектарҙа яҙғы сәсеү үткәреү ҡаралған. Иген майҙандары 21 процентҡа арттырыласаҡ һәм 1 млн 390 мең гектарҙы тәшкил итәсәк. Техник культураларға 264 мең гектар бүленгән.


Йүнсел йүнен таба | ГТРК «Башкортостан» — Новости Уфы и РБ\n06 августа 2020 — 10:32 ГТРК «Башкортостан»\nИшембай районы Ҡанаҡай ауылында йәшәүсе Йыһанбаевтар ғаиләһе 1 йыл элек үҙ фермер хужалығы менән шөғөлләнә башлай. Үҙ хужалығың менән шөғөлләнер өсөн эшләргә лә эшләргә кәрәк. Был донъяла ниндәй генә үҙенсәлекле кәсептәр юҡ. Шуларҙың береһен күрер өсөн ошо йорттоң баҙына төшәбеҙ.\nӘ бында… бәшмәктәр. Былары әҙер тиһәң дә була, үҫеп еткәндәр. Ә былары бәләкәй генә. Бер аҙнанан йыйырға мөмкин.Бәшмәктәрҙе үҫтереүселәрҙе йыш осратмаҫһың. Бик ҡыҙыҡ шөғөл, әммә үҙ ҡатмарлыҡтары бар, иғтибарлыҡ һәм түҙемлек талап итә.Әлфиә Йыһанбаева һөнәре буйынса педагог, Ҡанаҡай ауылы балалар баҡсаһында өлкән тәрбиәсе булып эшләй, ә буш ваҡыттарында балалары менән хәләл ефетенә ярҙам итә.\nБәшмәктәрҙе үҙебеҙ ҙә яратып ашайбыҙ, ти Әлфиә Йыһанбаева.Йыһанбаевтар ғаиләһе был кәсеп менән бер йыл элек шөғөлләнә башлай. Тәүҙә айына 300 кг уңыш йыйһа, хәҙер иһә 5-р тоннаға етә. Ишембай районының 4 ауылында бәшмәк плантацияһы йәйелдерелгән.\nИң мөһиме бөтә шарттар ҙа ҡулайлы булырға тейеш, ти кәсепсе. Бәшмәктәр өлгөргәс тә, ваҡытында йыйып алыу зарур. Йәшниктәргә эшләпәләрен өҫкә ҡаратып тултырғас, урында уҡ һатыуға сығарыр өсөн үлсәп әҙерләнеп тә ҡуйыла. Бәшмәк үҫтереүҙең бар нескәлектәре менән Альфред Йыһанбаевтың балалары ла таныш.Эре, матур шампиньондар магазин һәм кафе-ресторандарға таратыла. Йыһанбаевтар ғаиләһе кәсепте артабан да киңәйтергә, һары бәшмәк үҫтерергә ниәтләй.


9 декабрь Викимилектә\n9 декабрь — григориан стиле буйынса йылдың 343-сө көнө (кәбисә йылында 344-се). Йыл тамамланыуға 22 көн ҡала.\nБМО: Коррупцияға ҡаршы көрәш көнө.\nГеноцид ҡорбандарын иҫкә алыу көнө.\nЕр: Техно-музыка көнө.\nКомпьютер усламы көнө.\nАҠШ: Кондитер изделиялары көнө.\nПеру: Армия көнө.\nРәсәй: Ватан Геройҙары көнө.\nТанзания: Бойондороҡһоҙлоҡ көнө.\nАҠШ: Ветеринар медицина көнө.\nРәсәй: Тимер юл транспортының ведомство (хәрбиләштерелгән) һаҡ көнө (рәсми түгел).\nЙөк тейәүсе көнө.\nТажикстан: Геологтар көнө.\nУкраина: Эске эштәр министрлығының штаб подразделениелары хеҙмәткәрҙәре көнө.\nШри-Ланка: Хәрби-Диңгеҙ флоты көнө.\n1842: Михаил Глинканың «Руслан һәм Людмила» операһы тәүге тапҡыр сәхнәгә ҡуйыла.\n1931: Икенсе Испан республикаһы иғлан ителә.\n1968: Сан-Францискола Дуглас Энгельбарт беренсе тапҡыр үҙенең лабораторияһында уйлап табылған компьютер усламы һәм гипертекст күрһәтә.\nӘсмә Шайморатова (1910—11.01.1992), йырсы (лирик-колоратура сопрано). 1942 йылдан Башҡорт дәүләт опера һәм балет театры, 1948 йылдан — Татар филармонияһы (Ҡазан), 1950—1960 йылдан Башҡорт дәүләт филармонияһы солисы. Башҡорт АССР-ының атҡаҙанған артисы (1950).\nИҙелбаев Мирас Хәмзә улы (1945), ғалим-башҡорт әҙәбиәте белгесе, яҙыусы. 1977 йылдан СССР Фәндәр академияһы Башҡортостан филалы Тарих, тел һәм әҙәбиәт институтының ғилми һәм өлкән ғилми хеҙмәткәре, 1984 йылдан Башҡорт дәүләт университеты уҡытыусыһы. 1987 йылдан СССР Яҙыусылар союзы ағзаһы. Рәсәй Тәбиғи фәндәр академияһының мөхбир ағзаһы, филология фәндәре докторы (2001), профессор (2014). Рәсәй Федерацияһының почётлы юғары һөнәри белем биреү (2009) һәм Башҡортостан Республикаһының атҡаҙанған халыҡ мәғарифы хеҙмәткәре (1995). Рәми Ғарипов исемендәге премия лауреаты (2006). Салауат Юлаев ордены кавалеры (2017).\nУральцева Рита Васильевна (1945), дәүләт хеҙмәте ветераны, хоҡуҡ белгесе. 1992—2001 йылдарҙа Башҡортостан Республикаһының Дәүләт милке менән идара итеү буйынса дәүләт комитеты рәйесе урынбаҫары. Рәсәй Федерацияһының һәм Башҡортостан Республикаһының атҡаҙанған юрисы.\nНәжибә Әминева (1945), уҡытыусы, шағир. 1996 йылдан Башҡортостан Яҙыусылар союзы ағзаһы. Башҡорт АССР-ы мәктәбенең атҡаҙанған уҡытыусыһы (1986).\nАтрощенко Валерий Владимирович (1950), ғалим-инженер-электромеханик. 1974 йылдан Өфө авиация институты һәм Өфө дәүләт авиация техник университеты уҡытыусыһы, шул иҫәптән 1993 йылдан иретеп йәбештереү ҡорамалдары һәм технологияһы кафедраһы мөдире. Рәсәй Тәбиғи фәндәр академияһының мөхбир ағзаһы (2004), техник фәндәр докторы (1991), профессор (1993). СССР-ҙың (1985) һәм Башҡортостан Республикаһының (2002) атҡаҙанған уйлап табыусыһы, Рәсәй Федерацияһының атҡаҙанған нефтсеһе (2000). Сығышы менән хәҙерге Татарстан Республикаһының Бөгөлмә ҡалаһынан.\nВәкилов Марат Ғәлимйән улы (1950), хоҡуҡ белгесе, суд органдары ветераны, юстицияның 3-сө класлы дәүләт советнигы. 1995−1997 йылдарҙа Башҡортостан Республикаһының Юғары Суды судьяһы, 1997—1998 йылдарҙа Юғары Суд рәйесенең енәйәт эштәре буйынса урынбаҫары, 1999—2007 йылдарҙа Башҡортостан Республикаһының Юғары Суды рәйесе. Башҡортостан Республикаһының атҡаҙанған юрисы.\nСәхәбетдинов Риф Рәйес улы (1955), хәрби хеҙмәт ветераны, авиация генерал-майоры (2003). Афғанстандағы хәрби хәрәкәттәрҙә, Тажикстандағы тыныслыҡ миссияһында һәм Төньяҡ Кавказдағы террорға ҡаршы операцияларҙа ҡатнашыусы. Рәсәй Федерацияһының атҡаҙанған хәрби осоусыһы, Рәсәй Геройы (2001).\nБычков Евграф Яковлевич (1891—13.07.1938), Рәсәй империяһындағы революцион хәрәкәттә, Беренсе донъя һуғышында һәм Совет Рәсәйендәге граждандар һуғышында ҡатнашыусы. СССР-ҙың партия, совет һәм профсоюз органдары хеҙмәткәре. РКП (б)-ның Бәләбәй һәм Златоуст ҡала комитеттары секретары; 1928—1936 йылдарҙа Профсоюздарҙың Башҡортостан өлкә советы, 1937 йылдан — депутаттарҙың Өфө ҡала Советы рәйесе. ВКП(б)-ның XVII съезы делегаты (1934). Сәйәси золом ҡорбаны. Сығышы менән хәҙерге Силәбе өлкәһенең Минйәр ҡалаһынан.\nСөләймәнов Вафа Сағуман улы (1901—11.05.1983), астроном. 1932—1975 йылдарҙа К. А. Тимирязев исемендәге Башҡорт дәүләт педагогия институты һәм Башҡорт дәүләт университеты уҡытыусыһы. 1976 йылға тиклем БДУ ҡарамағындағы Ерҙең яһалма юлдаштарын оптик визуаль ысул менән күҙәтеү станцияһы етәксеһе. РСФСР-ҙың халыҡ мәғарифы отличнигы (1954). «Почёт Билдәһе» ордены кавалеры (1954). Сығышы менән хәҙерге Башҡортостан Республикаһының Балтас районы Усман ауылынан.\nУразмәтов Әхәт Сәлих улы (1931—2.07.2015), эстрада артисы. 1951—2015 йылдарҙа хәҙерге Хөсәйен Әхмәтов исемендәге Башҡорт дәүләт филармонияһының артист-юморисы, шул иҫәптән 1952—1999 йылдарҙа Кәтүк менән Бағанай дуэты артисы, «Кәтүк» псевдонимы менән сығыш яһай. Юмор һәм сатира оҫтаһы. РСФСР-ҙың атҡаҙанған (1983) һәм Башҡорт АССР-ының халыҡ (1977) артисы.\nМельников Николай Павлович (1922—30.05.1995), Бөйөк Ватан һуғышында ҡатнашҡан хәрби хеҙмәткәр, артиллерист. Полковник (1964). Юғары мәктәп уҡытыусыһы. Советтар Союзы Геройы (1944).\nАбдуллина Гөлъямал Кәлимулла ҡыҙы (1957), хеҙмәт ветераны, Көйөргәҙе районы «Искра» хужалығының элекке машина менән һыйыр һауыу операторы, Башҡортостан Республикаһының атҡаҙанған ауыл хужалығы хеҙмәткәре.\nКамалетдинов Зыяитдин Ямалетдин улы (Зыя Камали;1873—1942), ижтимағи һәм дини эшмәкәр, ислам белгесе, мәғрифәтсе. «Ғәлиә» мәҙрәсәһен нигеҙләүсе һәм уның 1906—1918 йылдарҙағы ректоры. Йәдитселек етәкселәренең береһе. Сәйәси золом ҡорбаны.\nҒәбдиев Шәһәрғәзи Шаһыбал улы (1898—5.07.1979), башҡорт шағир-импровизаторы. Беренсе донъя, граждандар, 1939—1940 йылдарҙағы совет‑фин һуғыштарында ҡатнашыусы. Сәйәси золом ҡорбаны.\nЧибрикова Евгения Васильевна (1923–13.03.2013), ғалим-геолог. Геология-минералогия фәндәре докторы (1982). Урал һәм Көнсығыш Европа платформаһының геологик төҙөлөшөн өйрәнеүсе. К. Р. Тимергазин исемендәге премия лауреаты (2003). Сығышы менән Тамбов ҡалаһынан.\nПраведников Николай Константинович (1933—4.12.2001), ғалим-инженер‑нефтсе. Техник фәндәр докторы (1984), профессор (1987). 1981 йылдан Бөтә Союз яғыулыҡ‑энергетика комплекстары проблемалары ғилми-тикшеренеү институтында директорҙың фәнни эштәр буйынса урынбаҫары, 1986 йылдан — институт директоры, 1995—2001 йылдарҙа «ЛУКОЙЛ» нефть компанияһының фәнни‑инженерлыҡ үҙәге генераль директоры. СССР Министрҙар Советы премияһы лауреаты (1981). Хеҙмәт Ҡыҙыл Байраҡ (1981) һәм «Почёт Билдәһе» (1971) ордендары кавалеры. Сығышы менән хәҙерге Башҡортостан Республикаһының Асҡын районы Ҡуяштыр ауылынан.\nЗахаров Николай Павлович 1948—2003), Шаран районы «Шаран» совхозының элекке механизаторы. III дәрәжә Хеҙмәт Даны ордены кавалеры.\nИсламов Зиҡаф Исламғәли улы (1944), педагогик хеҙмәт ветераны. 1968—2013 йылдарҙа Краснокама районы Яңы Нуғай мәктәбенең физик культура уҡытыусыһы, шул иҫәптән 1991 йылдан — мәктәп директоры. Рәсәй Федерацияһының (2003) һәм Башҡорт АССР-ының (1985) атҡаҙанған уҡытыусыһы, РСФСР-ҙың халыҡ мәғарифы отличнигы (1979), «Рәсәй Федерацияһының иң яҡшы уҡытыусылары» конкурсы еңеүсеһе (2008), Хеҙмәт Ҡыҙыл Байраҡ ордены кавалеры (1986). Сығышы менән Яңы Нуғай ауылынан.\nҒөбәйҙуллин Камил Ғөбәй улы (1949—15.07.2017), рәссам-график, 2004—2017 йылдарҙа Өфө сәнғәт институты уҡытыусыһы. Рәсәй Федерацияһының (2004) һәм Башҡортостан Республикаһының (1997) атҡаҙанған рәссамы, Салауат Юлаев исемендәге дәүләт премияһы лауреаты (1997).\nСафронов Анатолий Александрович (1959), хәрби эшмәкәр, юғары хәрби мәктәп уҡытыусыһы һәм дәүләт хеҙмәткәре. ДОСААФ-тың Өфөләге авиация спорт клубын тамамлаусы (1976). Афғанстандағы (1988—1989) һәм Төньяҡ Кавказдағы (1994—1996 һәм 1999—2001) хәрби хәрәкәттәрҙә ҡатнашыусы. Генерал-майор (2006). Иҡтисад фәндәре кандидаты (2006). Рәсәй Федерацияһы Геройы (2000) һәм Рәсәйҙең атҡаҙанған хәрби лётчигы (2003). Сығышы менән хәҙерге Ырымбур өлкәһенең Саратовка ауылынан.\n9 декабрҙә тыуғандар\n1608: Джон Мильтон, Англия шағиры, сәйәси эшмәкәр һәм аҡыл эйәһе.\n1842: Пётр Кропоткин, Рәсәй империяһы тарихсыһы, әҙәбиәтсе, анархизм теоретигы.\n1891: Максим Богданович — шағир, публицист һәм тәржемәсе. белорус әҙәби теленә нигеҙ һалыусыларҙың береһе.\n1900: Хәсән Туфан, Татарстан шағиры.\n1944: Морат Аджи, СССР һәм Рәсәй яҙыусыһы, публицист.\n1952: Анатолий Вассерман, СССР инженеры, интеллектуаль уйындар еңеүсеһе.\n9 декабрҙә вафат булғандар\n1048: Әл-Бируни, Урта Азия ғалимы.\n1641: Антонис ван Дейк, Көньяҡ Нидерланд рәссамы.\n1970: Артем Микоян, СССР авиаконструкторы.\n2005: Роберт Шекли, АҠШ яҙыусыһы, фантаст.\nhttps://ba.wikipedia.org/w/index.php?title=9_декабрь&oldid=1100922 ҡабул ителгән\nБыл бит һуңғы тапҡыр 17:30 7 декабрь 2021 үҙгәртелгән.


Таяныс та, терәк тә һин... » Башкортостан кызы\n«Атайың нимә әйтер?», «Атайыңдан һора!», «Атайыңа әйтәм!» – өлкәндәр генә түгел, урта быуын да һәр ғаиләлә тиерлек ошо һүҙҙәр яңғырап торған саҡты, «атай» тигән һүҙҙең үҙе үк ғәйәт ҙур тәрбиәүи көскә эйә булған заманды хәтерләйҙер. Көндө төнгә ялғап эшләп, илде күтәргән атайҙар балалар менән, әлбиттә, иркенләп һөйләшеп ултырмаған, улар күркәм фиғеле, лайыҡлы тормошо, үҙен өлгөлө тотошо менән тәрбиәләгән. Ғөмүмән, халҡыбыҙҙа борон-борондан атай тел тейҙергеһеҙ абруйға эйә булған.\n– Әммә һуңғы осорҙа ғаилә тураһында һүҙ алып барғанда, тик әсә һәм бала хаҡында ғына һөйләйҙәр. Әйтерһең, ғаиләлә атай кеше бөтөнләй юҡ, – тип әсенеп һөйләй Башҡортостан Ҡатын-ҡыҙҙар союзы рәйесе Рәшиҙә Солтанова. – Ирҙәрҙең абруйы төшөүе ниндәй касафатҡа килтереүен әйтеп тороу кәрәкме икән? Был күренеш ҙур социаль бәләгә әүерелеп бара. Уның эҙемтәләре төҙәтелмәҫлек төҫ алмаҫ борон, сараһын күреү мөһим. Беҙ иң башта урындарҙа атайҙар советтарын ойоштороу кәрәк, тип таптыҡ. Быйыл 30 районда һәм ҡалала шундай совет төҙөлдө. Был йәмәғәт ойошмалары атайлыҡ абруйын, яуаплылығын күтәреү, матур ғаилә тәжрибәһен таратыу буйынса ифрат ҙур эш алып бара, уңышлы атай булыу хаҡында йәмғиәттә ыңғай фекер тыуҙырыуға баҫым яһай.\n«Башҡортостан ҡатын-ҡыҙҙары – атайҙар ҡорҙары өсөн» проекты сиктәрендә иғлан ителгән «Атай – ғаилә терәге» тигән конкурс республикабыҙҙа һәр тарафта хуплап ҡаршы алынды. Ул төбәгебеҙҙә «ғаиләм» тип йән атҡан, донъя терәге, ысын-ысындан таяныс һәм өлгө булған оло йөрәкле аҫыл ир-азаматтарҙың иҫ киткес күп булыуын асыҡланы.\nМатур бәйгегә йомғаҡ Өфөлә ҙур байрам итеп, гөрләтеп уҙғарылған I республика атайҙар форумында яһалды. Гран-приға Балтас районында йәшәүсе ишле ѓаилє атаһы Винер Хәйҙәршин лайыҡ булды. «Күп балалы атай» номинацияһында еңеүселәр өсәү ине: Күгәрсен районынан Рөстәм Ишарин, Бишбүләктән Фәүзир Әхмәтйәнов, Миәкәнән Винер Фәсхетдинов. «Тәрбиәгә бала алған ғаилә башлығы» номинацияһында Яңауыл районынан Рәлиф Нуретдинов менән Балтастан Филүс Шәймөхәмәтов еңеүсе тип билдәләнһә, «Иң ҡыйыу һөнәргә эйә атай» булып дүрт быуыны «Ватанға хеҙмәт итәм!» девизы буйынса йәшәүсе Нефтекама егете Альберт Һөйөндөков танылды. «Спорт һөйөүсе ғаилә башлығы» номинацияһында Дәүләкәндән Айнур Ҡорманаев еңһә, «Ғаилә династияһын дауам итеүсе атай» тип нәҫелдәре менән яҙмыштарын мәҙәниәткә арнаған Дүртөйлө уҙаманы Азат Гәрәев табылды. «Ижади һөнәрле атай» тигән исемгә Федоровка районы Кирюшкин мәҙәниәт йорто директоры, сыуаш халыҡ фольклор коллективы етәксеһе Иван Федоров лайыҡ булды. Бәйгегә тәҡдим ителгән күп эштәрҙе жюри ағзалары күҙ йәштәре аша уҡыны. Был ғаиләләрҙең тарихы һеҙҙе лә битараф ҡалдырмаҫ, тип уйлайбыҙ.\n«Ҡыҙҙарыбыҙҙың бәхетле буласағына ышанам»\nБеҙ – совет осоро балалары, тип ғорурлыҡ менән әйтә алам. Бала сағыбыҙ ҙа иҫ киткес бәхетле булды! Олоно оло, кесене кесе итеү, хеҙмәт яратыу, ҙур, татыу ғаилә булып йәшәү – ҡатыным Нурия ла, мин дә ошо ҡиммәттәрҙе һеңдереп үҫкәнбеҙ. Тик шул ҡиммәттәрҙе тапшырырға үҙебеҙҙең бәпесебеҙ булмауы ғына эсебеҙҙе бошорҙо. Оҙаҡ уйланғандан һуң, балалар йортонан сабый алырға ҡарар иттек.\n...Ангелинаның бәләкәс ҡулдарын усыма алған саҡта кисергәнемде аңлатырлыҡ һүҙҙәр тапмайым... «Был беҙҙең ҡыҙыбыҙ!» – күҙ йәштәре аша ҡатыным шулай тип шыбырҙаны һәм беҙ әйтеп бөткөһөҙ бәхетле инек!\nШул уҡ көндә төркөмдә шау-гөр килеп йөрөгән балалар араһында шып-шым ғына ситтә ултырған Гөлсинә тигән ҡыҙсыҡҡа иғтибар иттек. Уның моңһоулығы йөрәгемә төштө. Ҡайтҡас, төшөмә Гөлсинә инде, хас өндәгесә, аҡыллы, һағышлы күҙҙәре менән ҡарап тора ине... Ҡатыным менән һөйләштек тә уны ла үҙебеҙгә алырға булдыҡ. Һаулығы насар икәнен белгәс, был теләк көсәйҙе генә.\nШулай итеп, ике йыл элек 22 сентябрҙә өйөбөҙ Ангелина менән Гөлсинәнең шат тауыштарына күмелде. Өфөгә икәүләп киткәйнек, дүртәүләп ҡайтып төштөк. Хәҙер был көндө байрам итеп билдәләйбеҙ.\nЭш минең күп ваҡытымды ала. Оҙаҡ ваҡыт өйҙә булмайым. Балалар хаҡында хәстәрлек күбеһенсә ҡатыным иңенә төшә. Ләкин һәр кис телефондан һөйләшәбеҙ. Ҡыҙҙарымдың бәхетле көлөүен ишетеү, мин ҡайтҡас, «Атай, атаҡайыбыҙ, һағындыҡ!» тип, йүгереп килеп муйыныма һарылыуҙары – иң оло шатлыҡ.\nҠатыным менән икәүләшеп уларҙы дауалауға, физик, рухи үҫештәренә ҙур иғтибар бирәбеҙ. Һәр уңыштарына ҡыуанабыҙ. Гөлсинә бассейнда беренсе күнекмәнән һуң уҡ йөҙә башланы, Ангелина ла хәҙер кәүҙәһен һыуҙа тоторға өйрәнде. Һылыуҡайҙарыбыҙ рәхәтләнеп велосипедта йөрөй, конькиҙа шыуа. Улар менән геү килеп бергәләшеп уйнарға яратабыҙ.\nИр кеше булараҡ, ғаиләмде матди тәьмин итеүҙе, мохтажлыҡһыҙ йәшәтеүҙе төп бурысым итеп һанайым. Быйыл яңы йорт һала башланыҡ – тап күңелебеҙҙә йөрөткәнсә, ҙур, иркен итеп.\nҠатынымдың ата-әсәһе, туғандары ла балаларҙы тәрбиәләүҙә беҙгә ҙур ярҙам күрһәтә. Бөтә байрамдарҙы бергә үткәрәбеҙ. Бер нисә быуын бергә татыу йәшәгән ғаиләбеҙҙә ҡөҙрәтле көс, һөйөү, ихтирам тантана итә. Ошоларҙың бөтәһен дә ҡыҙҙарыбыҙға күрһәтә, тапшыра алыуыбыҙға бик шатмын. Уларҙың бәхетле, һау-сәләмәт булып үҫеп, был тормошта үҙ юлын табасаҡтарына ышанам.\n«Тәрбиәгә бала алған ғаилә башлығы»\nноминацияһы лауреаты. Асҡын районы.\n«Хыялды ысын итеп йәшәйбеҙ»\nАльбинаға 38 йәш, Винерға – 42. Был һоҡланғыс пар туғыҙ бала үҫтерә. Элита, Артур, Альмир, Айгиз, Айназ, Айзилә, Нурсилә, Инзилә, Айнур әле әсәһенең күкрәк аҫтында тибешеп ятҡан йән эйәһенең – унынсы туғандарының донъяға килеүен көтә.\nКүмәк баланы нисек тәрбиәләйһегеҙ, тип йыш һорайҙар Хәйҙәршиндарҙан. Альбина менән Винерҙың үҙ тәрбиә сере бар. Ул – хеҙмәт. Уңған атай менән әсәйҙең балалары ла эшһөйәр. Ялҡаулыҡты ситкә ҡуйып, үҙен еңергә, хеҙмәте һөҙөмтәһен күреп ҡыуанырға өйрәнгән балалар киләсәктә лә юғалып ҡалмаясаҡ, ти улар.\nЕгеттәр, атайҙарына оҡшап, техника менән дуҫ, рулгә буйы етер-етмәҫтән машина йөрөтөргә өйрәнгән. Алтын ҡуллы атайҙары механик та, слесарь ҙа, балта оҫтаһы ла бит. Оҙаҡ йылдар алдынғы комбайнсы булған. Үҙ тракторына эйә иргә әле лә ауылда эш етерлек. Тик Винер эшкә күмелеп кенә ғүмер итмәй, ҡәҙерле кешеләренең күңелен үҫтереп, бәләкәй һәм ҙур хыялдарын тормошҡа ашырырға тырышып йәшәй. Мәҫәлән, ҡатыны «боҙло һыуҙа ҡойонғом килә», тигәс, февралдә эргәләге күлде ҡарҙан таҙартып, мәке уйып биргән.\nУңған ғаилә йәйҙәрен һәм көҙҙәрен урман ҡыҙыра. «28 биҙрә ер еләге йыйып һаттыҡ», – тип һөйләй Альбина. Өс һандыҡ-туңдырғыс тултырып, еләк-емеш әҙерләгәндәр. Йыл һайын 40-50 ҡаҙ үҫтерәләр. Кәртәләге биш һыйырҙы бишәүләп һауалар – әсәйҙәренә ҙурыраҡ балалар ярҙамлаша.\n«Был заманда ул хәтлем бала табырға нисек ҡыйыулығығыҙ етте?» – тип һораусылар бар икән Альбинанан. Өс йәштән өләсәһе ҡулында ҡалған Альбина һәр ваҡыт ҙур ғаилә хаҡында хыяллана, бәләкәй сағында гел «минең ун балам буласаҡ!» тип шаярта. Ун һигеҙе тулыр-тулмаҫтан десантсы егеткә кейәүгә сыҡҡанда имән янындағы ҡайындай йәшәйәсәген тойҙомо икән һылыуҡай? Ҡалҡандай ҡурсалап, хәстәрләп торған бәһлеүәнең булғанда, ун балаға ғүмер биреү – бәхеттең иң олоһо, тип уйлай ул.\nХәйҙәршиндар хан һарайҙары, зәңгәр диңгеҙ буйҙарында ял итеү хаҡында хыялланмай. Улар үҙ көстәренә таянып, ауырлыҡтарҙы ҡыйыу еңеп йәшәргә өйрәнгән. Хәләл көс менән тапҡандарын бәрәкәтле тотоналар. Балалар ғаилә тарихы менән ғорурлана, йылъяҙмаларын алып баралар.\nБейеүсе Айназ, йырсы Нурсилә, шағирә Айзилә, артистка Инзилә сәнғәт мәктәбендә шөғөлләнә алһын тип, ғаилә башлығы район үҙәгендә йорт һалырға ниәтләй. Хәйҙәршиндар был хыялдарының да, башҡалары кеүек, һис шикһеҙ ысынға әйләнеүенә, шатлыҡтарҙың уйламаған ерҙән килеп, донъяларын балҡытыуына ышана. Күмәкләшеп әкиәттәгеләй матур ҡала Сочиға барып, ил башлығы ҡулынан «Ата-әсәлек даны» миҙалын алыу, ҡайтҡас, үҙҙәренә «республика бүләге» тип, «ГАЗель» тапшырыуҙары – ҡапыл ғына инеп, тормоштарын нурға күмгән ҡатлы-ҡатлы һөйөнөс түгелме һуң?!\nГран-приға лайыҡ Винер ХӘЙҘӘРШИН\nЯҙма баҫыуға әҙерләнгәндә был күркәм ғаиләлә Айгүзәл исемле ҡыҙ донъяға килеүе билдәле булды. Хәйҙәршиндарҙы ихлас ҡотлайбыҙ һәм Айгүзәлдең бәхетле, аҡыллы ҡыҙ булып үҫеүен теләйбеҙ!\n«Атайсал» менән «атай» – тамырҙаш һүҙҙәр\n...Бөрө педагогия институтын тамамлағас, мине алыҫ бер ауылға физика һәм математика уҡытырға ебәрҙеләр. Тәүге көндә үк унда үҙемдең уҡыусыма ғашиҡ булдым. Ләкин ҡайҙа ти ул хаҡта белдереү! Хистәремдән үҙем тартынып, армияға киттем. Хеҙмәтемде тултырып, йөрәгемде яулаған ҡыҙ артынан ҡайттым. Бына шулай башланып китте ғаиләбеҙ тормошо. Бер-бер артлы өс ҡыҙыбыҙ тыуҙы. Йорт һалдым, баҡса ултырттым, трактор, мотоцикл, машина алдым. Күрше малайҙарын тракторҙа йөрөткәндә: «Ни эшләп балалар йортонан берәй малай алмаҫҡа?» – тип уйлана башланым. Был ваҡытта ҡыҙҙарыбыҙ үҫеп етеп, кейәүгә сығып, үҙ тормошо менән йәшәй ине инде. Ҡатыным менән кәңәш ҡороп, Өфөгә 1-се балалар йортона юл тоттоҡ. Бер генә малай алып ҡайтырға теләгәйнек, ике уллы булдыҡ – игеҙәктәр Риф менән Ритты айырырға теләмәнек. Ауылға ҡайтҡас, бөтәһе лә «аһ!» итте, кире һүрерҙәр, тип, береһенә лә әйтмәгәйнек. Баштан уҡ малайҙар «атай, әсәй» тип өндәшә башланы.\nКөндәрҙән-бер көндө ҡатыным былай тине: «Өйҙә һеҙ өс егет, әйҙәгеҙ, миңә лә иптәшкә бер ҡыҙ алып ҡайтайыҡ!» Балалар йортонда сабыйҙарҙың документтарын ҡарап ултырғанда атайҙарының исеме минеке кеүек булған ике малайҙы күргем килде. Береһенә дүрт, икенсеһенә алты йәш ине. Бәләкәсе беҙ инеү менән «Ниңә оҙаҡ килмәнегеҙ?! Беҙ һеҙҙе шул тиклем көттөк!» – тип ҡосаҡлап алды. Сабый беҙҙе үҙҙәренә ғүмер биргән атаһы һәм әсәһе тип уйланы. Шулай итеп, улдарыбыҙ дүртәү булып китте. Ҡатыныма ла серҙәш кәрәк тип, ике ҡыҙ – апалы-һеңлеле Эльмира менән Эльвираны ла ғаиләбеҙ ҡосағына алдыҡ.\n...Минеңсә, атай – ул ғаиләне тәьмин итеүсе, ҡайғыртыусы, яҡлаусы ғына түгел, илһөйәрлек тойғоһон һалыусы, яҡындарыңа, тыуған ереңә, хеҙмәткә һөйөү тәрбиәләүсе кеше лә. Юҡҡа ғына «атайсал», «атай йорто» тигән төшөнсәләр «атай» һүҙенән алынмаған бит.\nМалайҙарымды сүкеш, көрәк, һәнәк тоторға, малҡайҙарҙы тере йән эйәһе итеп яратып ҡарарға өйрәттем. Ергә төшкән сүп орлоғо, тиртеп сығып, һин ултыртҡан гөлгә баш күтәрергә ҡамасаулаған кеүек, әҙәм балаһындағы насар ғәҙәттәр ҙә уға яҡшы кеше булып үҫергә ҡамасаулай бит, уларға иң матур сифаттарҙы һалырға тырыштыҡ.\nҠошсоҡтарыбыҙҙың үҫеп еткәнен һиҙмәй ҙә ҡалдыҡ. Улар осоп киткәс, ике ҡатлы ҙур йортобоҙ етемһерәп бушап ҡалды. Унда йәнә сабый тауышы яңғыраһын тип, балалар йортона барырға теләмәгән ике малайҙы һәм ике ҡыҙҙы алып ҡайттыҡ. Бергәләшеп бөтә һынауҙарҙы үтәсәгебеҙгә, уларҙың һау-сәләмәт булып, тормошҡа зарланмайынса йәшәргә өйрәнәсәгенә шикләнмәйем.\n1993 йылда ойошторолған фермер хужалығыбыҙҙа малайҙар ауыл хужалығы техникаһы менән таныша, ҡыҙҙар хужалыҡта булыша. Үҙебеҙ үҫтергән игенде тирмәнебеҙҙә тарттырып, үҙ онобоҙҙан бешерелгән икмәкте ашайбыҙ.\nОло юлға аяҡ баҫҡан балаларыбыҙ күңелдәренә беҙ һалған ҡиммәттәр менән йәшәй, бәхетле бәләкәй саҡтары үткән йортто һағынып ҡайта. Уларҙың рәхмәте, матур тормошо – минең өсөн иң ҙур бүләк.\n«Ҡояшлы донъя астыҡ»\n...Беҙ – мин дә, ағайҙарым Константин менән Кирилл да – бөтә донъяға рәнйеп йәшәй инек, бер кемгә лә кәрәкмәй инек. Ләкин бер мәл бөтөнләй таныш булмаған ҡояшлы, яҡты донъя барлығын күрҙек. Уны беҙгә тәрбиәгә алған әсәйебеҙ Зөлфиә һәм атайыбыҙ Риза Саниевтар асты. Ғаилә тип атала икән ул тылсымлы донъя! Атайыбыҙ – ғаиләлә төп кеше. Уның ышаныслы, көслө ҡулдарын, йөрәк йылыһын тойоп, үҙебеҙҙе һәр саҡ яҡлаулы итеп һиҙәбеҙ. Әсәйебеҙ ғәжәйеп мәрхәмәтле, аҡыллы, ғәҙел. Ул бешергән күмәстәр ашап туйғыһыҙ!\nЯҙмышҡа булған үпкә лә томандай таралды. Был тормошта бөтә нәмә булыуы ихтимал. Ләкин бер ҡасан да тәүге ата-әсәбеҙ яһаған хаталарҙы ҡабатламаясаҡбыҙ. Артабан беҙҙең бөтәһе лә һәйбәт буласағына ышанам. Сөнки беҙ донъялағы иң яҡшы әсәй менән атай ҡосағында. Үҫеп еткәс, әлеге кеүек матур, татыу ғаилә ҡорасаҡбыҙ. Беҙҙе ата-әсәбеҙ нисек яратһа, балаларыбыҙҙы беҙ ҙә шундай уҡ һөйөү менән солғаясаҡбыҙ, бер-береһен ҡәҙерләп йәшәргә өйрәтәсәкбеҙ...\nноминацияһы лауреаты Риза САНИЕВ\nхаҡында улы Никита һөйләгәндәренән.


Оптимистическая мәмерйәһе — Башҡорт Википедияһы\n48°44′07″ с. ш. 25°58′30″ в. д.HGЯO\nТәрәнлеге 20 м\nОҙонлоғо 232 000 м\nАсылған йылы 1966\nһыйҙырышлы тоҡомдар гипс\nМәмерйәгә инеү юлы 2\nЛандшафт над пещерой\nОптимисти́ческая —Украинаның Тернополь өлкәһендәге карст мәмерйәһе ; Борщёвский районының Королёвка ауылы эргәһендә. . Донъялағы бик оҙон гипс мәмерйәһе. Картаға төшөрөлгән тиклем юлының суммар оҙонлоғо сама менән 230,5 км. Был мәмерйә өйрәнеп бөтөлмәгән.\nМәмерйә 1966 йылда асылған. Картаға төшөрөлгән тиклем юлының суммар оҙонлоғо сама менән 232 км. Мәмерйәнең үҙенең майҙаны 2 км² тирәһе. Был уның эсе ныҡ тармаҡланыуына , борғоланыуына бәйле.\nЭске юлдар 20 м тирәһе тәрәнлектә яталар. Мәмерйә эсе көслө итеп балсыҡ менән йыуылған. Сталактит, геликтит, башҡа һарҡындынан хасил булған яһалмыштар, гипс кристаллдары осрай .\nПриднестровск Подольеһе мәмерйәләргә бик бай. Шуның менән тикшеренеүселәрҙе үҙенә йәлеп итеп тора.\n1965 йылда яңы ғына төҙөлгән «Циклоп» клубының Львовтағы спелеологтары «Ветровая » мәмерйәһенең топосъёмкаһын үткәрә. Шул ваҡытта, Тернополь өлкәһенең Борщёвский районы Королёвка ауылы эргәһендә, урындағы малайҙар алыҫ түгел ерҙә ер аҫтына төшөп китеүсе шишмәне күрһәтәләр.\nУл йылда бер нәмә лә асыҡлай алмайҙар. Тик йыл үткәс кенә, 1966 йылдың 8 майында Алексей Соляр һәм Мирон Савчин балсыҡ сифон аша үтеп, мәмерйәнең 400 м тирәһе арауығын тикшереп сыға.\nТәүҙә уның оҙонлоғо 3 км-ҙан үтмәй тип фаразлайҙар. Артабан тикшеренеүҙәр был мәмерйәнең Советского Союзында бик оҙон мәмерйәләрҙән икәнлеген күрһәтә .\nМәмерйәгә Оптимистическая тип атама бирәләр. Сөнки, хеҙмәттәштәре ышанмаусанлыҡ белдереп, львовсыларға «оптимистар» тип исем биргән була.\nШул ваҡыттан бөтәһе 240 –тан артыҡ экспедиция үткәрелә . Мәмерйәне тикшереүҙә Болгария, Польша, Рәсәй һәм башҡа илдәрҙең спелеологтары ла ҡатнаша.\nТикшеренеү барышында ер аҫтыңда яңы база лагерҙары булдырыу кәрәклеге асыҡлана. 2008 йылда лагерҙар һаны 15 булып китә.\nМәмерйәнең периметрынды урынлашҡан иң йыраҡ ер аҫты лагерҙарҙың береһе «Оазис» -шулай уҡ, иң уңайлыларҙан һанала. Лагерҙың үҙендә таҙа һыу резервуары бар. Һыу һурҙырыу колонкаһы , һәр саҡ һаҡлыҡта 700 литр тирәһе була. Иллеләп кеше йоҡларлыҡ урын булдырылған, өр-яңы ҡашығаяҡ килтерелгән.\nБыл донъяла бик оҙон гипс мәмерйә. Оҙонлоғо буйынса донъяла икенсе урынды биләй..\nБында табылған геликтит әлегәсә йәшәп килгән ҡалыпты инкар итә. Йәғни, геликтит эзбизташ мәмерйәләрендә барлыҡҡа килә тигән тәғлимәтте кире ҡаға.\n↑ Пещера «Оптимистическая» | Походушки. Туризм, путешествия и активный отдых на Украине\nПещера Оптимистическая: к 45-летию Львовского спелеоклуба «Циклоп». — 302 с. — Львов, 2008\nОптимистик мәмерйәһе музейы\nhttps://ba.wikipedia.org/w/index.php?title=Оптимистическая_мәмерйәһе&oldid=606808 ҡабул ителгән\nТернополь өлкәһе географияһы\nБыл бит һуңғы тапҡыр 22:27 28 май 2016 үҙгәртелгән.


Кире ҡайтарыу - Франция онлайн юристар!\nҠаплауға-шуның өсөн компенсация кемдәргә-йәғни, сығымдар, аҡса түләп, уны суммаға тиң ул, тип тотонорға булаКомпаниялар, коммерцияға ҡарамаған ойошмалар етәкселәре һәм хеҙмәткәрҙәре өсөн компенсация йәки хөкүмәт үҙенә ала, һәм сығымдар кәрәк аҡыллы, АҠШ ярашлы, аҡш закондар, ойошмалар табышына һалым буйынса килем булыуы мөмкин түгел һәм был сығымдар һалым түләгәндә ҡаралған н алыу вычесть береһе булараҡ, билдәле бер шарттар булғанда. Ҡайтарыу, ҡаралған, шулай уҡ йәшәү, туҡланыу, көндөҙгө тәрбиәләй, уҡыуға йәки медицина хеҙмәтләндереүенә, заказсыһы булараҡ билдәләнгән. Бынан тыш, университет, конференция йә семинар, бизнес һәм түләү докладсы ҡатнашыуға саҡырыу ала. Шулай уҡ страховка түләүҙәр ҡулланыу, етештереү сығымдарын ҡаплау әгәр, һуң облигациялар именит полисы булһа, улар туранан-тура йәки башҡа түләүҙәр контрактор.\nБигерәк тә был ауырыу буйынса страховка осрағы, береһе-мөҙҙәте өсөн, административ процедура сығымдар һәм юғары, медицина хеҙмәте менән тәьмин итергә мәжбүр итә ала, сығымдарҙы кире ҡайтарыу көтөп органдары, дәүләт һатып алыуға йәки шәхси (аҡш, мәҫәлән, йәки Medicare яуаплы органдары, эш биреүселәр тәҡдим итә).\nМедицина тармағы участкаһы, мәҫәлән, медицина ҡорамалдарын етештереү, кире ҡайтарыу менән бәйле, һәм уларҙы етештереү өсөн ресурстарҙы табыш, уларға ярҙам итергә, үҙ клиенттары (дауаханалар, табиптар, etc.), ҡаплау өсөн аласаҡ. Хөкүмәт төрлө ысулдар түләүселәр түләргә мөмкин Һалымды кире ҡайтарыу һалымды кәметеү, табышынан алынған һалымдар нисектер, ну килтерә. Һалым түләүселәр ҡаплау өсөн икенсеһен алалар, һалым хаҡы булған кеүек өҫтәп уларға килемдәренең түбән булыуы менән бәйле, арт. кәрәк, һөҙөмтәлә экспорт тауар һатылған, йәки, әгәр ҙә улар һуңғы алынған Бәлки, урындағы хакимиәткә ташламалар ҡулланыу, ойошмалар мөлкәтенә һалым кәметеү өсөн булһа, йәки килеме түбән кимәле менән дәртләндерҙе. Һаулыҡ һаҡлау өлөшөндә ярҙам мотлаҡ медицина страховкалау эйә франция, франция һәм медицина страховкалауына страховка бер нисә өҫтәмә пландар medicare: - ара йәки страховка, ҡағиҙә булараҡ, өҫтәмә өлөшө өсөн. Платно өстән тулы йәки өлөшләтә, табип, фармацевт, медработник, структураһы, бөтә түләүҙәр һәм туранан-тура йәки аҡсаның бер өлөшө медицина ярҙамы ала. Ойошма сәбәп булырға мөмкин, сығымдарҙы ҡаплау өсөн сикләнгән, мутлыҡ, йәки законлы нигеҙһеҙ. Әгәр түләү өсөн уңайһыҙлыҡтарға аңлы йәки истец ҡатмарлы процесс, йәғни булыуы ихтимал, тип, истец аҡса ала алмай кәмеүгә ҡарамаҫтан, законлылыҡты, дөйөм алғанда, был һөҙөмтәһенә ҡарамаҫтан, сығымдар ҡаплана. Бынан тыш, төрлө тактик аҡсаны кире ҡайтарыуҙан баш тартһа, шул иҫәптән бөтөрөү, страховкалауы менән бәйле тармағы.\nDane - Novinky, daň, dane, oslobodenie od dane vo Francúzsku


Юғары янғын хәүефе фаразлана\n29 Июль , 17:15\nБыл ял көндәре ҡыҙыу булмаҡсы, фаразланыуынса һауа температураһы 30 градустан юғары булыуы көтөлә. Ялда, юлда ут менән һаҡ булығыҙ, һеҙ һүндермәгән усаҡ, тәмәке төпсөгө, балаларҙың ут менән шаярыуы фажиғәгә, ғүмер өҙөлөүенә, тотош урманды юҡ итеүгә сәбәпсе булыуы ихтимал. Фото: multiurok.ru\nУрман хужалығы министрлығы хәбәр итеүенсә, Баймаҡ районында 27 июлдә 1,7 гектар майҙанда янғын сыҡҡан. Беҙҙең районда ла янғындар күҙәтелә, йорт-ҡура янһынынмы, тотош яландар ҡап-ҡара булып ята йә әҙер бесәндән көл генә тороп ҡала.\n15 апрелдән 28 июлгә тиклем республикала бөтәһе 229 урман янғыны теркәлгән, дөйөм майҙан - 2727 гектарҙан ашыу. Шуның 105-нә тәбиғәт факторҙары, 84-нә - ут менән һаҡһыҙ эш итеү, 38-нә - башҡа категория ерҙәренән күсеү сәбәпсе, икәүһе - техноген объекттан.


Йәннәт - әсәйҙәрҙең аяҡ аҫтында\n20 Ноябрь 2019, 18:34\nБыл әйтемде барыбыҙ ҙа ишеткәне бар. Ислам динендә әсәйҙәргә оло ихтирам күрһәтелә. Ҡөрьән Кәримдә уларға төшкән ауыр вазифалар тураһында иҫ киткес йомшаҡ, наҙлы һүҙҙәр менән телгә алына.\nҠатын-ҡыҙҙың ғаиләләге төп бурысы - балалар тәрбиәләп үҫтереү, Ҡөрьәнде аңлатыу, уларҙы юғары иманлы, әҙәпле итеү, сөнки балалар күпселек ваҡытын әсә янында үткәрә, беренсе тәрбиәне, өгөт-нәсихәтте, әҙәп өлгөләрен унан ала.\nӘсә хаҡы бик ҙур. Уны тейешенсә үтәмәү, әсәйеңдең күңелен ҡалдырыу - бик ҡурҡыныс эш.\nМөхәммәт пәйғәмбәрҙән (с.ғ.с) берәү ата-әсә хаҡы тураһында аңлатып биреүен һораған. “Атайыңа “атайым!” тип кенә өндәш, – тигән пәйғәмбәребеҙ. - Бергә йөрөгәндә ул алданыраҡ барһын. Атаһы менән әсәһенә ҡарата изге мөнәсәбәттә булғандар алдында йәннәттең ике ҡапҡаһы ла асып ҡуйылыр”.\nАллаһ Тәғәлә Ҡөрьәндә былай ти: “Ата-әсәгеҙ берәй ярамаған эш ҡылһа ла, ҡаты бәрелмәгеҙ, бәлки йомшаҡ һүҙ менән генә ул эштең килешмәгәнен әйтегеҙ, ата-әсәңә түбәнселек менән буйһоноп, һәр ваҡыт рәхмәт уҡып тороғоҙ”.\nАтай-әсәйең яҡшы кешеләр булһа ла, яман кешеләр булһа ла, уларҙы ысын күңелдән һөй - шулай тип өйрәтә дин. Уларҙың күҙенән юғалып, билдәһеҙ ерҙәрҙә оҙаҡ йөрөмә. Айырым торһаң, даими рәүештә барып хәлдәрен бел, йомоштарын үтә, саҡырып ҡунаҡ ит. Атай-әсәйең йөрөй алмаҫлыҡ хәлгә килһә лә, һис бер ауырһынма. Хатта ата-әсәң һине яратмаһа ла, үҙең ҡараңғы сырай күрһәтмә. Гүр эйәһе булһалар, һәр саҡ уларға доға ҡылып тор. Бына шулай тәрбиә итһәң генә, уларҙың хаҡын еренә еткереп үтәгән булырһың.


Ауыл хужалығын механизациялау бүлеге студенттары заманса ҡеүәтле техниканың төҙөлөшөн үҙләштереп кенә ҡалмай, улар менән идара итергә лә өйрәнә. Сөнки уҡыу программаһында буласаҡ техник-механиктарға бушлай эшсе һөнәре биреү ҙә ҡаралған. Егеттәр өҫтәлмә рәүештә биш категориялы тракторсы-машинист танытмаһы алып сыға. Шундай уҡ мөмкинлек башҡа бүлектәрҙә лә бар. Бөгөн уҡыу йортонда 450-нән ашыу студент белем ала.\nХәйбулла, Баймаҡ, Әбйәлил, Бөрйән, Ейәнсура, Йылайыр, Учалы, Белорет райондары егеттәре-ҡыҙҙары килеп уҡыйҙар. Эргәләге Ырымбур өлкәһенең Ҡыуандыҡ, Гай райондарынан, Силәбе өлкәһенең Ҡыҙыл, Агаповка райондарынан киләләр. Былтыр ғына Ҡаҙағстан студенттары тамамлап ҡайтып китте.\nУҡыу йорто дүрт йүнәлештә белгестәр әҙерләй. Ауыл хужалығын механизациялау, ауыл хужалығы продукцияһын етештереү һәм эшкәртеү буйынса уҡырға теләүселәр күберәк. Ветеринар һәм бухгалтер һөнәрен алыусыларға ла ихтыяж ҙур. Бигерәк тә дипломлы мал табиптарына заявкалар күп килә, ти етәкселәр. Улар ауыл ерендә лә, ҡалала ла еңел генә эшкә урынлаша, шәхси клиникалар ойоштора.\nБуласаҡ механик, технолог, ветеринар, бухгалтерҙар төплө белем алһын, төрлө яҡлап үҫешһен өсөн уҡыу йортонда бөтә шарттар ҙа булдырылған. Спорт секциялары, үҙешмәкәр сәнғәт түңәрәктәре эшләй, тәрбиәүи һәм күңел асыу саралары үткәрелә. Дөйөм ятаҡта ҡала уңайлыҡтары тыуҙырылған, ашханала бушлай төшкө аш ойошторолған.\nБөгөн Урал аръяғы агросәнәғәт колледжы филиалының матди-техник базаһы, уҡыу-уҡытыу потенциалы 30-40 процентҡа ғына файҙаланыла. «Мәктәп уҡыусылары, тормошон ауыл хужалығы менән бәйләргә теләүселәр һис икеләнмәй Баймаҡ районы Урғаҙа ауылында урынлашҡан уҡыу йортон һайлаһын ине. Сөнки төплө белем - эш баҙарында төп ҡорал», - ти етәкселәр.


Почта аша яҙылыу хаҡы: 6 айға—551 һум 34 тин. Йыллыҡ подписка—1005 һум 48 тин. * 2017 йылға «Атайсал» гәзитенә яҙылыу дауам итә. Ашығығыҙ! 30 декабрҙә Лото-уйын уҙғарыласаҡ. * Электрон вариантҡа яҙылыу—354 һум, йыллыҡ—606 һум. * Сибайҙар һәм Иҫке Сибайҙар редакцияға килеп 530 һумға яҙыла ала. Йыллыҡ подписка—990 һум. * Кемдәр гәзиткә яҙыла һәм квитанцияһының күсермәһен редакцияға ебәрә, уларҙы шәп бүләктәр көтә! *\n—Әле лимондың сәскәгә бөрөләнгән сағы, 5 сәскәһе һәм бер емеше бар. Мандариндың шуныһы яҡшы: ул йыл әйләнәһенә сәскә атып, уңыш бирә. Әле уның 5-6 емеше бешергә тулышҡан. Бер айҙан ашарға әҙер буласаҡ. Өй гөлдәренең барыһы ла йылы һыу ярата. Сәскәләрҙе һуғарыуға 30 литр самаһы һыу китә. Уны ҙур ҡаҙанда йылытам, һуңынан йылымыс ҡына итеп гөлдәремә һибәм,—тип дауам итә Фатима апай.\nХужабикә баҡса сәскәләренә айырым иғтибар бүлә. Сәскә орлоҡтарын Баймаҡтан йәки почта аша яҙҙырып ала. Әле ул ләләләр сәсеү менән мәшғүл. Көндәр йылынғас үҫентеләрҙе баҡсаға сығарып ултыртасаҡ. Түтәлдәрҙе шулай уҡ күп йыллыҡ циния һәм күгәрсен күҙе биҙәйәсәк. Хужабикәнең иң яратҡандары—Арыҫлан ауыҙы (Львиный зев), Сальва. Йондоҙ сәскәләрҙең (астра) әрһеҙ булыуын оҡшата. Улар көҙгө ҡырауға ла бирешмәй ихатаны йәмләп ултыра.\n—Сәскәләр мине йәшәтә, күңел тыныслығы бирә. Улар менән булышып көндөң нисек үткәнен дә һиҙмәй ҡалам. Балалар һәм күрше-күләндең гөл-сәскәләргә ҡарап ҡыуаныуынан ҙур ҡәнәғәтлек алам,—тип һөйөнә Фатима апай.\nУңған хужабикәнең малы ла ишле. Ҡаҙ, күркә, тауыҡтарының ғына һаны 70-80-гә барып етә.\nБынан 12 йыл элек тормош иптәше Фәйез Fәзиз улы фани донъяны ташлап киткәс, Фатима апай үҙен тулыһынса балаларына бағышлай. Дүрт таяуы булған ҡыҙҙары Әлфиә, Гөлфиә, Зөлфиә һәм Сөмбөлдөң хәҙер үҙ ғаиләләре, бала-сағаһы бар. Балалары уны бер ҙә яңғыҙын ҡалдырғаны юҡ, бар яҡлап ярҙам итеп тора. Фатима ханым ҡыҙы Гөлфиә, ейәндәре Зәки һәм Илһам менән бергәләп донъя көтә.\n—Ете ейәнем һәм өс ейәнсәрем бар. Йәйгеһен улар миңә сәскәләрҙе үҫтерергә лә, мал-тыуар һәм ҡош-ҡортто ҡарарға ла ярҙам итә,—ти бәхетле өләсәй.\nЙырҙа йырланғанса, Фатима апай гөлдәр ярата, гөлдәр хуш еҫ тарата. Әйҙә, ошо гармония оҙаҡ йылдар дауам итһен, «Сәскә апай»ыбыҙҙың киләсәк тормошо ла гөл-сәскәләй матур булһын, тигән теләктә ҡалабыҙ.\nҺүрәттә: Фатима ханым гөлдәр араһында.


Ағиҙел йылғаһы аша икенсе Затон күпере төҙөлөшөнә 2014 йылда 500 миллион һум йүнәлтеләсәк // Иҡтисад | новости башинформ.рф\nАғиҙел йылғаһы аша икенсе Затон күпере төҙөлөшөнә 2014 йылда 500 миллион һум йүнәлтеләсәк\n14:56, 19 марта 2014 Иҡтисад\nАғиҙел йылғаһы аша икенсе Затон күпере төҙөлөшөнә 2014 йылда 500 миллион һум йүнәлтеү планлаштырыла, тип хәбәр итте «Уралмостострой» ябыҡ акционерҙар йәмғиәтенең «Мостоотряд №30» генераль директоры Павел Рабухин.\nУның әйтеүенсә, был сумма иң һуңғыһы түгел, лимитты арттырыу тигән ниәт бар, әммә әлегә был ҡарар ҡабул ителмәгән. Төҙөлөш бөтәһе 4,8 миллиард һумға төшәсәк.\nКүпер Ағиҙел йылғаһы ашаәле эшләп килгән автомобилдәр күпере менән йәнәш , ағым буйынса 40 метрға юғарыраҡ, урынлашасаҡ. Күперҙә өс буйлы хәрәкәт ойоштороу планлаштырыла. Был объект көнбайыш йүнәлешендә ҡаланан сығыуҙы кәметергә, М-5 «Урал» һәм М-7 «Волга» федераль трассалар араһында бәйләнеш тәьмин итергә мөмкинлек бирәсәк.\nЗатонға Ағиҙел аша икенсе күпер төҙөлөшө 2013 йылдың октябрендә башланған. Әлеге ваҡытта эшселәр таяуҙарҙы ҡоралар, проектланған 11-ҙән алтауһы ҡуйылған. Күпер оҙонлоғо 942 метр тәшкил итәсәк төҙөлөш ваҡытында автомобилдәр хәрәкәтен сикләү планлаштырылмай.\nОбъектты 2016 йылда файҙаланыуға тапшырыу планлаштырыла.


Башня Гонконг | Бөйөк британияның иң яҡшы сайты слот\nХәҙер Уйнай New players only.Maximum Conversion £20.Selected Slots Only.Sms Validation Required.No deposit Required.100x Wagering T's&C's\nКазино уйын автоматтары күп булды, төрлө темаларға ойошторолған ҡала, әммә Башня Гонконг иң яҡшы бөйөк британияның иң яҡшы сайты слот game. Биш уйын булды был барабаны, 3 һәм юлда 99 betways һеҙҙең менән еңергә мөмкин. Ҡала бейек башня өслө темаға нигеҙләнеп, хәҙерге Ҡытай. Күк барабаны был төрө билдәләнә-ҡараңғы төн башняһы яна.. Бындай реалистик һалҡын ел ҡала урамдары ел менән йәнле тауыш биреү һәм үземде күренә бейеклеге чывство. Нисек видео уйындар менән башланып менән матур һөҙөмтәләр график интро. Һеҙ һайлауҙарға тиклем ставка менән арҡа буйына төрлө конфессиялы һәм 20р башланы £100.\nМышы-был мөһабәт манаралы Эшләй бөйөк британияның иң яҡшы сайты слот game, уйлап табылған ижади онлайн слот. Унда төрлө уйын казино онлайн на сайте файҙаланыусы уларҙың барыһы ла ҙур танылыу яулай. Кеҫә телефондарына килгәндә, уларҙы үрсей ала, шулай уҡ компьютер системаһы.\nЮморға бай булыуы менән потрясающий график символы уйын өсөн барабан күренә мәжбүр привлекательно. Алмаз символы булып, бонсай заводы, ялатылған һәм сәскә алһыу лотос 7. Төп символдары кире ҡайтарылды исемлегендә һуңғылары булып тора. бөйөк британияның иң яҡшы сайты слот game. Мөмкин тиклем һеҙ еңеү яуланы 1500 һеҙ әүҙем булыуын һыҙыҡ биш тапҡыр түләү ставкаларын.. Ҡытайҙа биш осраҡлы булмай символдары, уларҙың мәғәнәһе. аҙ аҡса түләү һәр уйын 80х. Өс махсус символ булған, улар функцияһында актив уйын бонусный. Ҡыҙыл һәм күк уйын логотибы булыуы менән бергә улар yangs инь.\nСер Характеристика: Уйын Логотип-символын булдырырға һәм бөтә серҙәрен барабан. Был символдар барлыҡҡа килеүе мөмкин барабан тулыһынса һыймай.. Бөтә серҙәрҙе асыу символы итеп ниндәйҙер конкрет бер төп символы. Төп., был ярҙам итәсәк һезгә күберәк эшләргә менән еңеү символы кеүек ҡырағай комбинация. Әгәр был күк символы асылды. Инь-Ян, биш өсөн символы һанала бонусный.\nБонусный Кимәлдә: Был. бөйөк британияның иң яҡшы сайты слот уйындар башланды 3, 4 йәки 5 ҡыҙыл Инь-Ян барлыҡҡа килә., һеҙ индергән раунд бонусный. Өс башняның түбәһе күккә өс тәгәрмәсе була.. Һәр һанда төрлө тәгәрмәс ставкаһы эйә множить, с башланы. 200 тәүге тәгәрмәс 50000 өсөнсө тәгәрмәс.. Һәр кимәлдә алға китеш, һеҙ телде түбәндәгесә күрһәтергә тейеш тәгәрмәс бер тәгәрмәс ултыртыу.\nБыл бөйөк британияның иң яҡшы сайты слот таң эйә бонус уйындар, бүләктәр отоу мөмкинлеге ҙур. Бында рпт 96.3% аласыз яһарға һеҙҙең өсөн килем һәм был ғәҙел күренеш.


Ырымбур өлкәһенең Һаҡмар районында алтынсы Бөтә Рәсәй ауыл һабантуйы үтте\nРәсәйҙең 18 төбәген - Башҡортостан, Ырымбур, Пенза, Һарытау, Һамар,Ҡурған һәм башҡа төбәктәрҙе берләштергән байрамда Рәсәй Президентының Волга буйы федераль округындағы Тулы хоҡуҡлы вәкиле Михаил Бабич ҡатнашты. Башҡортостан делегацияһы составына Республика Хөкүмәте Премьер-министры урынбаҫары Салауат Сәғитов, Бөтә донъя башҡорттары ҡоролтайы Башҡарма комитеты вәкилдәре, Мәҙәниәт министрлығы, Көйөргәҙе һәм Мәләүез райондары вәкилдәре инде.\nЫрымбур районының Һаҡмар районында Рәсәйҙең 18 төбәге вәкилдәре йыйылды. Һәр төбәк үҙ тирмәһен ҡорған.\nЭйәр-өпсөндәр, хәрби ҡоралдар , боронғо кейемдәр - был экспонаттар музейҙа түгел, ә Көйөргәҙе районының Мәмбәтҡол ауылында йәшәүсе Минйәр Хәйбуллиндың өйөндә һаҡлана. Ырымбур өлкәһендә ул ҡәҙерле ҡомартҡылары менән икенсе тапҡыр.\nӘ бына туй йолаһынан бер күренеш, уны Мәләүез районының «Нөгөш ынйылары» фольклор ансамбле күрһәтә.\nБашҡорт балы, ҡымыҙы, сәксәге - бөтәһе лә ҡунаҡтар өсөн. Игенселек, һунарсылыҡ, умартасылыҡ, тимерселек - башҡорт тирмәләрендә, күргәҙмәләрҙә халҡыбыҙҙың боронғо кәсептәре менән танышырға мөмкин. Был тиклем бай тарих абруйлы ҡунаҡтарҙа ла ҙур ҡыҙыҡһыныу уятты. Рәсәй Президентының Волга буйы федераль округындағы Тулы хоҡуҡлы вәкиле Михаил Бабич тимер мейестә ҡыҙҙырылған дағаны сүкеп ҡарамай булдыра алманы.\nҺабан байрамының түрендә әлбиттә, баҫыу батырҙары, төрлө төбәктәрҙә хеҙмәт итеүсе лайыҡлыларға Маҡтау грамоталары, бүләктәр тапшырылды. Башҡортостан Республикаһы Хөкүмәте Премьер-министры урынбаҫары Салауат Сәғитов Республика Башлығы Рөстәм Хәмитовтан ҡотлау еткерҙе, Ырымбур өлкәһе хеҙмәтсәндәренә наградалар тапшырҙы.\nЫрымбур - башҡорттар күпләп йәшәгән төбәк. Әлеге көндә бында 46 меңдән ашыу башҡорт иҫәпләнә, Ырымбур башҡорттары ҡоролтайы эшләп килә.\nЫрымбур талантлы башҡорт яҙыусыларының, дәүләт, йәмәғәт эшмәкәрҙәренең тыуған яғы.\nМилли көрәш, бағанаға үрмәләү, тоҡ һуғышы һәм башҡа ярыштар ваҡыты-ваҡыты менән килеп ҡойған ямғырға ҡарамай ҡыҙыу барҙы. Иң ҡиммәтле бүләктәр - «Лада-Гранта» автомобилдәре ат сабышында һәм милли көрәштә еңеүсе Башҡортостан егеттәренә эләкте. Бөтә Рәсәй ауыл һабантуйын киләсәктә лә Волга буйы округында үткәрергә ҡарар ителде.


Ҡеүәтле һәм хәүефһеҙ\n"Салауатнефтеоргсинтез"да этилбензол һәм стирол етештере ү буйынса комплексты асыу тантанаһы булды. Унда Башҡортостан\nРеспубликаһы Хөкүмәте Премьер - министры Рафаэль Байдәүләто в, "Газпром" асыҡ акционерҙар йәмғиәте идараһы рәйесе урынб аҫары Александр Рязанов, БР Хөкүмәте Премьер - министры урын баҫары, сәнәғәт министры Сергей Ефремов, уның урынбаҫары Нур\nСәйфуллин ҡатнашты. Яңы ҡорамал Германиянан һатып алынған. Ул заводтағы ҡорамалдарҙан ҡеүәте буйынса күпкә яҡшыраҡ, тул ыһынса автоматлаштырылған һәм экологик яҡтан хәүефһеҙерәк. Б ыл комплекс ярҙамында "Салауатнефтеоргсинтез" үҙенең үҫешенд ә сираттағы үрҙе яулау мөмкинлегенә эйә буласаҡ.\n-- Был ваҡиғаның завод һәм республика өсөн булған әһәми әте билдәләп бөткөһөҙ, -- тине комплексты асыу тантанаһында "Салауатнефтеоргсинтез" асыҡ ационерҙар йәмғиәтенең генераль\nдиректоры Марат Ишемйәров. -- Беҙ быға оҙаҡ йылдар буйы әҙе рләндек. Әҙерлек эштәре 1993 йылда "Лурги" фирмаһы менән эти лбензол һәм стирол етештереүгә заманса ҡорамалдар ҡайтарыу т ураһында килешеүгә ҡул ҡуйғандан башланғайны. Әммә төҙөлөш - монтаж эштәренә 1999 йылда ғына тотоноу мөмкинлеге тыуҙы. Һәм бына оҙаҡ көтөлгән һөҙөмтәгә өлгәштек.


Башҡортостанда «Үҙ йортом» программаһы буйынса йәнә 800 самаһы участка бүленәсәк // Иҡтисад | новости башинформ.рф\nБашҡортостанда «Үҙ йортом» программаһы буйынса йәнә 800 самаһы участка бүленәсәк\n9:41, 8 июля 2010 Иҡтисад\nБашҡортостанда «Үҙ йортом» программаһында ҡатнашыуға документтар ҡабул итеү ваҡытлыса туҡтатылған.\n«Башинформ» агентлығына БР Аҙ ҡатлы төҙөлөш идаралығынан хәбәр итеүҙәренсә, был сара участкаларҙы инвентаризациялау зарурлығы менән бәйле. Документтар ҡайтанан августа ҡабул ителә башлаясаҡ. Шамонин, Дорогин, Алкин һәм Жуковта йәнә 800 самаһы участка бүлеүҙәре көтөлә. Шулай уҡ «Үҙ йортом» программаһы буйынса төҙөлөшкә яңы майҙансыҡтар республиканың башҡа райондарында ла бүленеүе ихтимал.\nБөгөнгө көндә был программа буйынса 4,5 мең ғаилә торлаҡ алырға теләй. Шуларҙың ике меңе Шамонин, Дорогин, Жуков ҡасабаларында ер участкалары алған да инде. Быларҙан тыш, социаль объекттар төҙөлөшө лә тамамланып килә. Мәҫәлән, Шамонинда быйыл көҙ яңы балалар баҡсаһы һәм мәктәп тәүге уҡыусылары һәм тәрбиәләнеүселәре өсөн ишектәрен асасаҡ.\nТеги: төҙөлөш, Үҙ йортом


Асҡын районы Солтанай ауылында йәшәүсе Рәйсә Сәләхетдинова сәйнүк-термопот отто\n18 Декабрь 2018, 18:58\nСолтанай ауылында йәшәүсе биш бала әсәһе Рәйсә Сәләхетдинованың бөгөн сәйнүк-термопот отоуына беҙ ҙә бик шат, сөнки ул күп йылдар гәзитебеҙҙең тоғро дуҫы.\n— Гәзит менән тәүге һанынан уҡ танышмын. Хат ташыусы булып эшләгәс, һәр саҡ яҙылдым. Рухлы гәзитте балаларым да яратты. Улар өсөн дә байтаҡ рубрикалар бар ине. Хәҙер ”Йәнтөйәк” алты районға сығыуына ҡарамаҫтан, гәзит-журналдар уҡыған, үҙ ҡаҙанында ғына ҡайнамаған әүҙем кешеләр өсөн ҡыҙыҡлы мәҡәләләр етерлек. Ә бөгөн яратҡан баҫмамдан бүләкле лә булдым. Был ҙур бүләккә балаларым да ҡыуаныр инде, — ти ул.\nРәйсәнең балаларына килгәндә, улар барыһы ла тәртипле, һәләтле, уңған. Резеда менән Фәнзилә Себерҙә йәшәй. Улар икеһе лә дарыуханала эшләй. Резеда оҫта йырлай. Бәләкәйҙән район кимәлендәге сараларҙа әүҙем ҡатнаша. Фәнзилә матур бейей, спорт менән шөғөлләнә. Фәнзәлиә IX класта уҡый. Ул мәктәптә үткән мәҙәни сараларҙа ҡатнаша, ижади бәйгеләрҙә үҙен һынай. VI класта уҡыған Илнар Рәйсәнең бөгөн уң ҡулына әйләнгән. Ынйы III класс уҡыусыһы. Ул да бик һәләтле бала.


Кейеҙ музейы асылған | «Ашҡаҙар» радиоhы сайты\nКейеҙ музейы асылған\nӘбйәлил районының Буранғол ауылында кейеҙ музейы асылған. Бында ауыл оҫталары баҫҡан кейеҙ әйберҙәр ҡуйылған. Кейеҙ баҫыу менән мәктәп балалары, хужабикәләр ҡыҙыҡһына. Шунда уҡ, оҫталыҡ дәрестәре уҙғарыла. Буранғолда эшләнгән сувенир өлгөләре менән Франция, Германия кешеләре лә ҙур ҡыҙыҡһыныу белдергән.


Ошо көндәрҙә Санкт-Петербург ҡалаһында Бөтә Рәсәй халыҡ фронты төбәк һәм урындағы киң мәғлүмәт сараларының Медиафорумы үтә\nФекер алышыуҙа өс йөҙ илленән ашыу кеше – «Дөрөҫлөк һәм ғәҙеллек» фонды конкурсы еңеүселәре, блогерҙар, Дәүләт думаһы депутаттары, министрлыҡ һәм ведомство етәкселәре, федераль киң мәғлүмәт саралары вәкилдәре ҡатнаша. Сарала журналистика мәсьәләләре ҡаралып, йыл һөҙөмтәләре барланасаҡ. Шулай уҡ сит илдән килгән вәкилдәр менән донъя журналистикаһы хаҡында әңгәмә ойошторола. Форумда Башҡортостандан һигеҙ кеше ҡатнаша. Улар Бөтә Рәсәй халыҡ фронтының - «Дөрөҫлөк һәм ғәҙеллек» фонды конкурсы еңеүселәре. Уларҙың эштәре төрлө номинациялар буйынса баһаланған.


Владимир Путин пенсияны иҫәпләү буйынса яңы тәҡдим индерҙе\nАлдан хәбәр итеүебеҙсә, Ҡаҙағстанда Евразия иҡтисади берлегенең ултырышына йыйылдылар. Ул сарала Рәсәй Президенты Владимир Путин да сығыш яһаны. Һәм пенсия тәғәйенләүгә бәйле бер тәҡдимен дә әйтте. #ВладимирПутин\nАлдан хәбәр итеүебеҙсә, Ҡаҙағстанда Евразия иҡтисади берлегенең ултырышына йыйылдылар. Ул сарала Рәсәй Президенты Владимир Путин да сығыш яһаны. Һәм пенсия тәғәйенләүгә бәйле бер тәҡдимен дә әйтте.\nШәп тәҡдим кеүек күренә. Пенсияға сығыу йәше еткәс, уның күләмен иҫәпләгәндә, кешенең ЕАЭС биләмәһендә эшләгән бөтә хеҙмәт стажы ла күҙ уңында тотолорға тейеш. Был әллә ни беҙҙекеләргә ҡағылмаҫ та ул, сөнки Рәсәй халҡы күбеһенсә ил эсендә күсеп йөрөп эшләй. Шулай ҙа белгестәребеҙ Ҡаҙағстанда ла, Белоруссияла ла, Евразия иҡтисади берлегенең башҡа дәүләттәрендә лә бар.\n«Отмечу подготовку в Евразийской комиссии соглашения, которое даст возможность при начислении пенсий учитывать стаж за весь период трудовой деятельности на территории всех государств союза. Думаю, что для конкретного гражданина, для простого человека, который всю жизнь работал, это имеет очень важное значение», — тигән Президент Путин. Иң мөһиме, хеҙмәт стажын раҫлаған документтары булһын.


Милли музейҙа “Ҡорама биҙәге: Евразия халыҡтарының йолалары һәм сәнғәте”күргәҙмәһе асыла\n25 Ноября , 19:15\nИртәгә Башҡортостан Республикаһының Милли музейында Рәсәй этнография музейында (Санкт-Петербург) һаҡланған экспонаттарҙан төҙөлгән “Ҡорама биҙәге: Евразия халыҡтарының йолалары һәм сәнғәте” тип аталған күсмә күргәҙмә асыла. Ошо уңайҙан бөгөн Милли музейҙа матбуғат конференцияһы ойошторолдо.\nИртәгә Башҡортостан Республикаһының Милли музейында Рәсәй этнография музейында (Санкт-Петербург) һаҡланған экспонаттарҙан төҙөлгән “Ҡорама биҙәге: Евразия халыҡтарының йолалары һәм сәнғәте” тип аталған күсмә күргәҙмә асыла. Ошо уңайҙан бөгөн Милли музейҙа матбуғат конференцияһы ойошторолдо. Унда Рәсәй этнография музейы Волга буйы һәм Урал буйы халыҡтары бүлегенең ғилми хеҙмәткәре, Рус география йәмғиәте Санкт-Петербург бүлексәһенең яуаплы секретаре Александра Александровна Песецкая, Башҡортостан Республикаһы Милли музейының генераль директоры вазифаһын башҡарыусы Илгиз Рәхимйән улы Хәйруллин, музейҙың күргәҙмә эштәрен ойоштороу һәм үткәреү секторы мөдире Алһыу Исрафил ҡыҙы Мостафина ҡатнашты.\n“Был Рәсәй этнография музейы менән республика Милли музейының тәүге уртаҡ проекты түгел, 2015 йылда Өфөгә Санкт-Петербургтан “Үҙәк Евразияның традицион мәҙәниәте: Ебәк юл мираҫы” тип аталған күргәҙмә килгәйне, – тип билдәләп үтте Илгиз Рәхимйән улы.\n“Күсмә күргәҙмәнең нигеҙендә – йөҙ йылдан ашыу тарихы булған һәм ярты миллиондан ашыу экспонатты һаҡлаған Рәсәй этнография музейындағы әйберҙәр, – тине Александра Александровна. – 120-нән ашыу экспонат: кейем-һалым элементтары, йорт йыһаздары, уйынсыҡтар һ.б.күрһәтеләсәк. Был әйберҙәр Рәсәйҙең төрлө төбәктәрендә, Көнсығыш Европала, Азия, Кавказ халыҡтарында XIX быуаттан алып беҙҙең көндәргәсә ҡорама ҡорау традицияһының үҫешен күрһәтә. Килтерелгән экспонаттарҙың иң боронғоһо – XIX быуат башына ҡараған удмурт яулығы”.\nКүсмә күргәҙмәгә башҡорттарҙың матди мәҙәниәтен сағылдырған өс экспонат – XIX быуатта С.Руденко тарафынан ойошторолған экспедициялар ваҡытында табылған әйберҙәр ингән. Шулай уҡ Милли музейҙа һаҡланған ун экспонат та был күргәҙмәне тулыландырасаҡ.\nПроект сиктәрендә Рәсәй этнография музейы эксперттары Евразия халыҡтарында ҡорама ҡорау йолалары хаҡында һөйләйәсәк, белгестәр ҡул эштәре буйынса оҫталыҡ дәрестәре үткәрәсәк.\nКүргәҙмә иртәгә, 26 ноябрҙә асылып, 15 декабргә тиклем эшләйәсәк.


ДӘҺШӘТЛЕ ЙЫЛДАР ШАҺИТЫ\nХалҡыбыҙ Бѳйѳк Еңеүҙең 68-се яҙын ҡаршылай. Яу юлын үткән ветерандар сафы үтә лә һирәгәйҙе, иҫән булғандары ла ныҡ олоғайҙы, ул ғәрәсәтле йылдарҙы насар хәтерләй.\nСибай ҡалаһында йәшәүсе ҡартатайыбыҙ Бѳйѳк Ватан һуғышы ветераны Атанбаев Бүләк Мәғзүм улы ла 88 йәштә. Шулай булыуға ҡарамаҫтан, һуғыш касафаттарын онотмаған, дошман менән булған ҡаты бәрелештәрҙе, үҙәккә үткес һуғыш михнәттәрен тарих итеп һѳйләй ул.\nҠартатайыбыҙ 1925 йылда Йылайыр районының Үрге Ғәле ауылында тыуған. Бала сағы ла бәхетле булмай уның. Уҡырға теләге ҙур булһа ла ауыл мәктәбендә 5-се класҡа тиклем генә уҡыу форсаты тейә. 8-се класты ул аҙаҡ киске мәктәпкә йѳрѳп кенә тамамлап ҡуя. Хеҙмәт юлын 10 йәштә Үрге Ғәле, Түбәнге Ғәле һәм Аралбай ауылдарын берләштергән «Яңы Һаҡмар» колхозында һабан һѳрѳүселәргә ат ҡыуыусы булып башлай. Балиғ булыуына Бѳйѳк Ватан һуғышы башланып китә. 1943 йылда тыуған илен һаҡларға уға ла сират килеп етә. Ул кѳндѳ райондан 22 ир-егетте аттарға ултыртып Һары станцияһына алып китәләр. Башта улар Ульянов-скиҙағы автоучилищела һѳнәр үҙләштерә. Унан һуң, 1943 йылдың сентябрендә, Ржев ҡалаһына ебәрәләр. Емерек ҡала ситендә землянкалар ҡаҙып, «покупателдәр» кѳтѳп яталар. Ноябрҙә генә ҡартатайымдар 2-се Белоруссия фронты составындағы 133-сѳ артиллерия полкына эләгә. Тыуған ил ѳсѳн барған һуғыштың ҡатылығын тәүге тапҡыр үҙ иңендә тойған мәлдәрен яҡшы хәтерләй ҡәҙерле кешебеҙ. Тәүге сирҡаныс алған ваҡытта уларҙың полкы ҡамауға эләгә. 4 машинаға йәш кенә һалдаттарҙы тейәп, ҡалған снарядтарҙы, орудиеларҙы тағып, дошман биләмәләренән сығырға маташалар. Ләкин яугирҙәр тәғәйенләнгән ергә барып етә алмай, бомба яуына эләгә.\n—3 техникабыҙға снаряд эләгеп шартланы, миңә яралы һалдаттарҙы тейәп ҡамауҙан сығырға тура килде,—ти ҡартатайым, шул ҡот осҡос мәлдәрҙе иҫләп.—Ундағы ығы-зығы, ҡойолған ҡан, мәйеттәр, емерек һуғыш ҡорамалдары һаман күҙ алдында. Шул бәрелештә мин дә ҡаты яраланып, контузия алдым.\nБүләк Атанбаев артабанғы хәрби юлын 1-се Белоруссия фронты составында дауам итә. Яугир Белоруссияны, Литваны, Пруссияны, Польшаны немец илбаҫарҙарынан азат итеүҙә ҡатнаша. Шулай уҡ Кинегсберг, Варшава ҡалаларын дошмандан таҙарта, Берлин ѳсѳн барған яуҙарҙың уртаһында була. Артиллерия составында уға Немон, Брона, Висла йылғаларын форсировать итергә тура килә.\n— Висла йылғаһын кисеп сыҡҡанда һыу ҡып-ҡыҙыл ҡан, йылға эсе тулы мәйет ине,—тип иҫләй ҡарт һалдат.\nБѳйѳк Еңеүҙе ҡартатайым Эльба йылғаһы буйында американдар менән осрашҡанда ҡаршылай. Еңеү яулаған һалдат шунда уҡ тыуған яҡтарына әйләнеп ҡайта алмай. Ул йылдан ашыу Тюренгияла: Нойштад-Орла, Гера, Веймар ҡалаларында хеҙмәт итә һәм 1946 йылдың 4 декабрендә генә тыуған ауылы Үрге Ғәлегә имен-һау ҡайтып етә.\nЯу ҡырында күрһәткән батырлыҡтары ѳсѳн ул II дәрәжә Ватан һуғышы ордены, «Хәрби батырлыҡ ѳсѳн», «Варшаваны азат иткәне ѳсѳн», «Берлинды алған ѳсѳн» һәм Еңеүҙең юбилей миҙалдары менән наградланған. Һуғыштан һуң ҡартатайым емерелгән ауыл хужалығын тергеҙеүгә ҙур ѳлѳш индерә. Оҙаҡ йылдар «Яңы Һаҡмар» колхозын етәкләй, башҡа вазифалар биләй.\n1955 йылда иген культураларынан юғары уңыш алған ѳсѳн Мәскәүҙә ауыл хужалығы ҡаҙаныштары күргәҙмәһендә (ВДНХ) ҡатнашып, бронза миҙалға лайыҡ була. Ошо уҡ йылда ул намыҫлы хеҙмәте ѳсѳн «Почет билдәһе» ордены менән бүләкләнә.\nБүләк Мәғзүм улы ѳләсәйебеҙ Рауза Атанбаева менән бәхетле тормош кисерҙе. Хеҙмәтте һѳйгән татыу ғаиләлә 4 ҡыҙ тәрбиәләнеп үҫә. Ҡыҙғанысҡа ҡаршы, ѳләсәйебеҙ бѳгѳнгѳ кѳндә беҙҙең янда юҡ. Атанбаевтар тоҡомон 9 ейән-ейәнсәре, 16 бүлә-бүләсәре дауам итә. Ҡартатайыбыҙ тыныс тормошҡа ҡыуанып, балаларының ҡәҙер-хѳрмәтенә тѳрѳнѳп, Сибай ҡалаһында йәшәй. Ауыл еренә береккән кеше иртә яҙ етеү менән тыуған яҡтары Үрге Ғәлелә йәшәгән ҡыҙҙары янына ҡайта, ғәзиз еренең саф һауаһын һулай, Һаҡмар ярҙарын буйлай.\nҺуғыштың тере шаһиты булған ҡартатайым яуҙағы ҡыҙыҡлы ла, ҡыҙғаныс та хәлдәрҙе тәфсирләп һѳйләй. Уның хәтирәләрен видеотаҫмаға яҙҙырттыҡ, ҡулдан да теркәп барырға тырышабыҙ. Шулай бер хәтирәһе уйланырға урын бирҙе. Ул хәл былайыраҡ була: «1944 йылдың март айында разведчиктар беҙ торған урындан 10-15 саҡрым ерҙә, дошман тылында, немецтарҙың орудиелары ҡалыуын белгертте. Иптәш егет менән миңә шул ҡоралды алып сығырға ҡуштылар. Таңға ҡарай беҙ дошман орудиеһын бѳтә снарядтары менән үҙебеҙҙең яҡҡа алып сыҡтыҡ. Күрһәткән ҡыйыулыҡ ѳсѳн беҙҙе «Дан» орденына тәҡдим иттеләр. Икенсе урынға күсеү сәбәпле, орден эйәләрен тапмай ҡалды».\nБыл хәл буйынса архивҡа мѳрәжәғәт иттек. Бәлки, был Еңеү байрамына булмаһа ла, сираттағыһына ҡыйыу ҡартатайымдың түшенә лайыҡлы ордены ҡаҙалыр. Улай тиһәң, ата-бабаларыбыҙ дан ѳсѳн түгел, тыуған ил азатлығы ѳсѳн кѳрәшкән. Ошо хаҡиҡәт мѳһимерәк.\nҺүрәттә: бүләсәре Камила менән Үрге Ғәле ауылында.


Бөгөн иртән Өфө районындағы һыу ятҡылыҡтарының береһенә МИ-2 вертолеты ҡолап төштө\nҠайһы бер мәғлүмәттәр буйынса, фажиғәгә ҡуйы томан сәбәпсе булыуы ихтимал.Ҡотҡарыусылар ҡатнашлығында үткән күнекмәләр сценарийына ярашлы, ғәҙәттән тыш хәл урынында оператив штаб ойошторола. Уның хеҙмәткәрҙәренә бәләгә тарыусыларға ярҙам күрһәтеү менән бер рәттән, һыу аҫтында ятҡан һауа судноһын сығарыу бурысы ла ҡуйылды.\nАлдан әҙерләнгән сценарий буйынса, иртәнге ҡуйы томан эсендә вертолет экипажы идара итеү һәләтен юғалта. Һөҙөмтәлә һауа судноһы Өфө районындағы һыу ятҡылыҡтарының береһенә ҡолай. Фажиғә тураһындағы тәүге хәбәрҙе ҡотҡарыусыларға эргә-тирәләге ауылда йәшәүселәр еткерә. Улар шулай уҡ бейеклекте юғалта барған экипаждан кешеләр һикереүен дә күрә.\nӨфөнөң эҙләү-ҡотҡарыу отряды фажиғә урынында өс төркөмгә бүленеп эшләй. Берәүҙәр урман эсенән кешеләрҙе эҙләһә, икенселәре вертолеттың батҡан урынын асыҡлай. Бының өсөн отрядтың водолаздар хеҙмәте йәлеп ителә. Тап улар судно эсенән ике кешенең кәүҙәһен таба. Шул уҡ ваҡытта бейеклектән һикереүселәрҙең барыһы ла иҫән ҡала. Әммә уларға медицина ярҙамы талап ителә.\nБер үк ваҡытта ҡотҡарыусыларҙың бер төркөмө һыу өҫтөндә йәйелгән яғыулыҡты йыйыу менән шөғөлләнде. Ә был ваҡытта водолаздар вертолетты ярға сығарыу операцияһын башланы. Әйтергә кәрәк, ҡотҡарыусыларға 12 метр тәрәнлектә эшләргә тура килде. Шуға ҡарамаҫтан, улар тейешле ҡорамалдар һәм махсус техника ярҙамында һауа судноһын өҫкә күтәрә алды.\nҒәҙәттән тыш хәлдәр министрлығы хеҙмәткәрҙәренең комплекслы күнегеүҙәре беренсе тапҡыр ойошторола. Әлбиттә, сценарий буйынса ҡаралған бындай фажиғәне бер ваҡытта ла күрергә яҙмаһын. Шулай ҙа бөгөнгө уҡыуҙар һөҙөмтәһе ҡотҡарыусыларҙың бәләгә тарыусыларға ярҙам итергә әҙер булыуҙарын тағы ла бер тапҡыр иҫбатланы.


Ысын джентльмендар ҡайҙа йәшәй? » Башҡортостан гәзите\n"Башҡортостан гәзите" » Мөхәббәт баҡсаһы » Ысын джентльмендар ҡайҙа йәшәй?\nЕвропала аристократ ир-егеткә ҡатын-ҡыҙға ҡарата айырыуса иғтибарлы булырға, уның күңелен күрергә, кәйеф-сафа, ресторан-кафеларҙа улар өсөн дә түләргә бурыс итеп ҡуйылған.\nӘйткәндәй, замана ир-аттары йәмәғәт урындарында ҡатын-ҡыҙ өсөн түләү-түләмәү мәсьәләһенә нисек ҡарай һуң? Мәҫәлән, ҡыҙ менән әле икенсе осрашыуға ғына ашыҡҡан ир-егет кафела эселәсәк бер сынаяҡ сәй йәки ҡәһүә өсөн түләргә үҙен бурыслы итеп тойорға тейешме?\nБаҡтиһәң, төрлө илдә төрлөсә икән. Мәҫәлән, Ирландияла, Израилдә йәшәүсе ир-ат йәмәғәт транспортында ҡатын-ҡыҙға, ғәҙәттә, урын бирмәй, кафе, ресторанда түләй һалып бармай, супермаркеттарҙа балалары менән торған йәш әсәләрҙе сиратһыҙ үткәрмәй. Шул уҡ ваҡытта улар гүзәл заттарға йыш йылмайырға, комплименттар яуҙырырға тырыша.\nГерманияла шулай уҡ йәмәғәт урындарында ҡатын-ҡыҙ өсөн түләү ҡаралмаған. Хәйер, немкалар үҙҙәре үк ир-егеттәрҙең улар өсөн аҡса сығарыуҙарына ҡырҡа ҡаршы: “Мин – үҙаллы һәм финанс яғынан тотороҡло ҡатын һәм үҙем өсөн үҙем түләргә мөмкинлегем бар” тигән фекерҙә улар.\nНорвегияла иһә ҡатын-ҡыҙ өсөн түләйҙәр. Шул уҡ ваҡытта гүзәл заттарға транспортта урын биреү күренеше бик һирәк: ауырлы булмаһаң, ирҙәр урындарынан тормай.\nФранцуз ирҙәре ҡатын-ҡыҙға комплименттар әйтергә, улар менән матур әңгәмә ҡорорға әүәҫ. Шул уҡ ваҡытта Францияның көслө заты бер аҙ һараныраҡ, имеш: һөйгәндәренә бүләк һатып алып бармайҙар, кафе-ресторандарҙа ла ҡатын-ҡыҙҙар үҙҙәре өсөн бик йыш түләй.\nАҠШ – ысын джентльмендар иле. Ирҙәр ҡатын-ҡыҙға иҫ киткес иғтибарлы: лифтҡа етәкләп тиерлек индерәләр, комплиментҡа һаранланмайҙар, бүләктең дә ҡиммәтлеләрен һатып алырға тырышалар. Ауыр сумкалы ҡатын-ҡыҙҙы сиратта алдан үткәрәләр.\nТаиландта ирҙәр транспортҡа бер кемде лә – ҡатын-ҡыҙ булһынмы, ҡарт-ҡоромо, бала-сағамы – аямай һәм этешә-төртөшә салон үҙәгенә ынтыла. Әйткәндәй, Японияла ла ошо уҡ хәл.\nДжентльмендар йәнтөйәге Англияла ысын ир-егеттәр бөтмәгән әле: үҙен аристократтарса тотоусылар һирәк түгел. Ә бына Чехия – феминизм күренеше еңеү яулаған төп илдәрҙең береһе. Чех ирҙәре ҡатын-ҡыҙҙарға хатта иғтибар бирергә лә ҡурҡа. Гүзәл заттар ирҙәренә ике-өс бала табып та, кафе-ресторандарҙа, кинотеатрҙарҙа үҙҙәре өсөн түләй. Шулай уҡ был илдә ирҙәр уларҙы сиратһыҙ үткәрмәй, ауыр сумкаларын ҡулдарына алмай...\nРәсәйҙә иһә ир-егеттәр, финанс хәлдәре ниндәй генә булмаһын, йәмәғәт урындарында сығымды үҙҙәре түләргә тырыша. Барыһы ла түгел, әлбиттә, әммә күпселек. Тимәк, беҙҙең ил ир-егеттәре — ысын джентльмендар!


Зәйнулла ишан исемендәге мәсет — Башҡорт Википедияһы\n54°19′53″ с. ш. 59°22′38″ в. д.HGЯO\nЗәйнулла ишан исемендәге мәсет\n(Мечеть имени Зайнуллы Ишана битенән йүнәлтелде)\nЗәйнулла ишан исемендәге мәсет (Зәйнулла Рәсүлев, Зәйнулла бин Хәбибулла бин Рәсүл, шулай уҡ Зайнулла ишан; 1833—1917) — Учалы ҡалаһында 2009 йылдың 20 нобрендә төҙөлгән ике ҡатлы йорт. Мәсет ҡаланың ситендә, коттеджлы йорттарҙан алыҫ булмаған ерҙә урынлашҡан. Ғибәҙәт йортоноң төҙөлөү урыны осраҡлы түгел: ун йылдан, ҡала үҫә барыу менән, мәсет үҙәктә ҡаласаҡ.\n1 Мәсеттең тарихы\n2 Мәсеттең төҙөлөшө\nМәсеттең тарихы[үҙгәртергә | вики-тексты үҙгәртергә]\nМәсет башҡорт мәғрифәтсеһе Зәйнулла ишан хөрмәтенә аталған. Ул 1833 йылдың 25 мартында Ырымбур губернаһының Шәрип ауылында (хәҙер Башҡортостан Республикаһының Учалы районы) тыуған. Был алдынғы ҡарашлы кеше арҡаһында XIX быуатта бик күп мәҙрәсәләр һәм яңы мәктәптәр асыла, китап баҫтырыу эше юлға һалына, тиҫтәләгән гәзит-журналдар сыға башлай. 1884 йылда Зәйнулла Рәсүлев ҡаҙаҡ байы Алтынсариндың аҡсалата ярҙамы менән Троицк ҡалаһында «Рәсүлиә» мәҙрәсәһен аса. Һәм бында яңы уҡытыу методикаһын индерә, традицион дини предметтар менән бер рәттән уҡыу программаһына арифметика, физика, химия, география, матур яҙыу, рәсем, рус һәм иҫке төрки телдәрен дә индерә. Киләсәктә лә был мәсеткә Учалы мосолмандары ғилем алыр өсөн йөрөрҙәр.\nМәсеттең төҙөлөшө[үҙгәртергә | вики-тексты үҙгәртергә]\nЗәйнулла ишан мәсете — өс манаралы ҙур бина, төп манараның бейеклеге нигеҙҙән алып 20 метр тәшкил итә. Ирҙәр өсөн ғибәҙәтхана аҫҡы ҡатта, ә ҡатын-ҡыҙҙар өсөн икенсе ҡатта урынлашҡан. Шулай уҡ подвал бинаһы ла бар. Унда кухня, ашхана, уҡыу өсөн кластар урынлашҡан. Ҡатын-ҡыҙҙар өсөн айырым инеү ишеге булдырылған республикалағы берҙән-бер мәсет тә ул.\nЗәйнулла ишан исеме шулай уҡ Силәбе өлкәһенең Троицк (Зәйнулла Рәсүлев исемендәге мәсет), Дағстандың Махачкала, Татарстандың Ҡазан ҡалаларында урынлашҡан мәсеттәргә лә бирелгән.\nМәсет нисек төҙөкләндерелгән бында күрһәтелгән.\nМечеть имени Зайнуллы-ишана Шарифа Расулева\nhttps://ba.wikipedia.org/w/index.php?title=Зәйнулла_ишан_исемендәге_мәсет&oldid=807091 ҡабул ителгән\nБыл бит һуңғы тапҡыр 01:48 12 май 2018 үҙгәртелгән.


Рәфис Сирусин — Башкирская государственная филармония имени Хусаина Ахметова\nАфиша Большой зал Рәфис Сирусин\n08.03.2021 18:00Понедельник08.03.2021 18:00 - 18:00\nХөсәйен Әхмәтов исемендәге Башҡорт дәүләт филармонияһы 8 МАРТ - Халыҡ-ара ҡатын-ҡыҙҙар байрамына шәп бүләк тәҡдим итә. Эстрадабыҙҙың йәш, талантлы йырсыһы, халыҡ-ара йыр конкурстары лауреаты Рәфис Сирусиндың концерты!\nЙырым тамсы шифа булһын ине йөрәк һулҡылдатҡан яраңа…\nРәфис Сирусин. Был исем башҡорт эстрадаһына көтмәгәндә килеп инде тиһәк, хата булмаҫ. Моңло тауышлы егет үҙенең йырҙары менән тиҙ арала таналыу яуланы. Уның башҡарауында «Һалҡын шишмә», «Әсәй, йәнем һағындым», «Яратам», «Арабыҙҙа булыр кемдер», «Һине яратырға ярамай», «Яҙыбыҙға ҡайт әле» һәм башҡа йырҙар радио һәм телевидение эфирҙарында йыш яңғырап, халыҡ араһында таралды.\nБаймаҡ районында тыуып үҫкән егеттең репертуарында халыҡ йырҙары айырым урын алып тора. Башҡорт халыҡ йырҙарында булған ниндәйҙер бер киңлек һәм иркенлекте, уларҙағы гүзәллекте ул тамашасыға үҙенә генә хас бер тылсым менән алып барып еткерә. Был тылсым – уның тауышында. Һәм тап ошо һәләте уға 16 йәшендә «Юлдаш» радиоһы үткәргән «Юлдаш йыры» асыҡ республика конкурсында еңеү алып килә.\nӘ 2018 йылдың май айында үткән тәүге шәхси концерты йәш йырсының репертуары байлығын да, диапозон киңлеген дә һәм иң мөһиме – уның тырышлығын, маҡсатына ирешеүсәнлеген күрһәтте.\nЙылдың иң матур байрамы – Ҡатын ҡыҙҙар көнөнә арналған концертта Рәфис тамашасы хөкөмөнә һөйөү тулы тамаша тәҡдим итә. Унда Башҡортостандың халыҡ артистары Индира Әсәҙуллина (фортепиано) һәм Хәлит Фәтихов (баян), халыҡ-ара йыр конкурстары лауреаттары Гөлшат Ғирфанова, Алмас Сирусин һәм башҡалар ҡатнаша.\nТамашаның режиссеры Башҡортостандың атҡаҙанған артисы — Сулпан Асҡарова.\nХөрмәтле ир-егеттәр! Тормош иптәшегеҙҙе, һөйгәнегеҙҙе, яратҡан ҡыҙҙығыҙҙы байрам көнөндә ҡыуандырырға теләһәгеҙ – филармонияла үтәсәк Рәфис Сирусиндың концертына билет – иң шәп бүләк буласаҡ!


Вестник Педагога | Публикация Габбасов Рим Муллагалиевич\n"Применение новых технологий и инновационных методов при изучении башкирского языка"\nАвтор: Габбасов Рим Муллагалиевич\nУчебное заведение: МАОУ "СОШ №12 с УИОП"\nТема: "Применение новых технологий и инновационных методов при изучении башкирского языка"\nҒәббәсов Рим Муллағәли улы, Стәрлетамаҡ ҡалаһы 12-се урта мәктәбенең\nбашҡорт теле һәм әҙбиәте уҡытыусыһы\nБашҡорт телен уҡытыуҙа яңы технологиялар, инновацион алымдар менән\nМәктәп заман талаптарынан, тормош ритмынан артта ҡала алмай. Башҡорт теле уҡытыусыһы башҡа фәндәр уҡытыусыларынан туған телен, халҡының ғөрөф-ғәҙәттәрен, тарихын ихтирам иткән милли рухлы шәхес тәрбиәләүе менән айырылыр тора, шуға ла ул заман менән бергә атларға ғына тейеш түгел, алдараҡ та барырға тейеш. Уҡытыусы профессияһы үҙенең тәбиғәте буйынса ижади профессия. Уҡытыусы юғары педагогик культураға эйә булған кеше. Туған тел, милләт, ил яҙмышы кеүек мөһим мәсьәләләр уның шәхесенә, ижади эләә алыуына туранан-тура бәйләнгәлектән, башҡорт теле уҡытыусыһы алдан күрә белеүсе, юл ярыусы, әйҙәүсе шәхес булырға тейешлеге көн кеүек асыҡ. Башҡорт теленә өйрәтеүҙә иң мөһиме – уҡытыу процесын дөрөҫ ойоштороу. Бер төрлө ялҡытҡыс дәрестәр үткәреп кенә уҡыусыларҙа телгә ыңғай ҡараш та, ҡыҙыҡһыныу ҙа тәрбиәләп булмаә. Заманында А.С.Пушкин “Каков век – таков человек” тигән (“Быуаты ниндәй – кешеһе лә шундай”). Шуға ла XXI быуат уҡытыусыһынан яңы заманса технологиялар менән эш итеүҙе талап итә. Бының өсөн уҡытыуҙың эффектив формаларын, метод һәм алыфмдарын эҙләргә, табырға, уңышлыҡтарын практиға индерергә кәрәк. Һуңғы йыцлдарҙа балаларҙың белем алыу активлығын үҫтереүгә арналған системалар, технологиялар барлыҡҡа килде. Рәсәй Федерацияһы мәктәптәрендә 50-нән ашыу яңы технологиялар һәм системалар ҡулланыла. Бөгөнгө көндә донъя педагогикаһында ошондай технологиялар билдәле: класс-дәрес системаһы, проблемалы уҡытыу, программалаштырылған уҡытыу, дифференциациялы уҡытыу, уҡытыусылар “командаһы” менән уҡытыу, мейе штурмы, уҡытыуҙың модуль-рейтинг технологияһы, терәк конспект менән уҡытыу, коммуникатив метод һәм башҡалар. Эш осоронда аҙмы-күпме тәжрибә туплана. Шуларҙың бер нисәһе менән таныштырып үтмәксемен. Мәғарифты модернизациялау сиктәрендә белем биреүҙе үҫтереүсе уҡытыу системаһы торған һайын күберәк уҡытыусыларҙы йәлеп итә. Үҫтереүсе уҡытыуҙың Занков, Эльконин-Давыдов исемдәре менән йөрөтөлгән төрҙәре бар. Яңы материалды аңлатыр алдынан уҡытыусы\nдәрескә маҡсат ҡуйып, проблемалы һорау бирә, ә дәрес барышындауҡыусыдар ошо проблемалы һорау бирә, ә дәрес барышында уҡыусылар ошо проблемалы һорауға яуап эҙләй. Дәресте шулай итеп ҡорорға кәрәк: яңы материалды уҡыусы үҙе үҙләштерергә, үҙе үк ҡағиҙә сығарырға тейеш. Ә инде һуңынан дәреслектәге ҡағиҙә менән сағыштырып үҙенең дөрөҫ булыу йәки булмауын иҫбатлай. Уҡытыусы уҡыусыларға кәрәкле йүнәлеш кенә бирә. Үҫтереүсе уҡытыу системаһы башланғыс кластарҙа уҡыусыларҙы тиҙерәк уҡырға өйрәтергә ярҙам итә. Балалар уҡый белмәһәләр ҙә, һүҙҙәргә фонетик анализ яһайҙар, һүҙҙәрҙең схемаһын, моделен төшөрәләр, һүҙбәйләнештәр, һөйләмдәр төҙөйҙәр, уларға “матур” һүҙҙәр өҫтәйҙәр. Был эш алымдары уҡыусыларға телмәр матурлығын күрергә, уның ижади фекерләүен үҫтерергә ярҙам итә. Мәҫәлән, специфик өндәргә башланған бер нисә һүҙ әйтеп яҙҙырыла, артабан уҡыусылар үҙҙәре ошо өнгә башланған һүҙҙәрҙе яҙыуҙы дауам итә. Терәк сигналдар ярҙамында бирелгән диалогҡа таянып, яңы диалог төҙөү – был да үҫтереүсе уҡытыуҙың бер төрө. А.С.Границкая тарафынан эшләнгән адаптив система уҡытыусының билдәле бер уҡыусы менән индивидуаль эш үткәреү принцибына ҡоролған. Был осраҡта уҡыусыларҙы олимпиадаларға әҙерләгәндә был системаны ҡулланыу отошло. Дәреслек материалы уҡыусының индивидуаль сифаттарына яраҡлаштырыла. Рус мәктәптәрендә башҡорт телен өйрәнеүҙә коммуникатив технология ҡулланыла башланы. Ҡайһы бер балалар башҡорт телен аҙ белә йәки бөтөнләй белмәй. Был осраҡта телдең теоретик нигеҙҙәрен уҡытыу тураһында һүҙ алып барып булмай. Балаларҙы иң элек ошо телдә һөйләгәнде, уҡығанды аңларға өйрәтергә кәрәк, шунан һуң ғына ошо телдә һөйләшергә, уҡөырға, яҙырға өйрәтеү башлана. Үҙ аллы эштең бер төрө булараҡ, адаптив системаның парҙар менән эшләү, статистик, динамик, вариацион төрҙәре бар. Статистик парҙар – бер парта артындағы ике уҡыусының эшмәкәрлеге. Динамик, вариацион парҙар дүрт уҡыусының (аллы-артлы парталарҙа ултырыусы) эше. Бындай эш алымы өй эшен тикшергәндә бик уңайлы. Парҙар менән эште ойоштороу уҡыусыны үҙ фекерен әйтергә һәм яҡларға, кешенең әйткәнен иғтибар менән тыңлап, уны баһаларға әкренләп өйрәтә башлай. Коммуникатив технологияның төп маҡсаты – аралашырға ыңғаә мотивация тыуҙырыу ярҙамында өйрәтеү. Уҡытыусы уҡыусыларҙа\nҡыҙыҡһыныу уятыуҙы нигеҙ итеп ала. Был технология беренсе планға уҡыусыларҙы һөйләшергә өйрәтеүҙе ҡуя, теоретик белем аралашыу, диалогик телмәр процесында үҙләштерелә. Мәҫәлән, 8 март етте. Иртән әсәйеңде, өләсәйеңде нисек ҡотлайһың? Ниндәй тылсымлы һүҙҙәр ҡулланаһың? Һәм башҡа темалар тәҡдим итергә мөмкин. Дәресте нығытыу өлөшөндә үтелгән теманы нығытыу өсөн тест йә башҡа төрлө эштәр башҡарырға мөмкин. Штейнберг технологияһы ла бик яҡшы һөҙөмтәләр бирә. Ул уҡыусының да уҡытыусының да ижади эшләүен талап итә. Грамматиканы үткәндә Толомбаев Х.А., Алсынбаева Р.Р. тарафынан төҙөлгән координаталарҙы ҡулланабыҙ. Әҙәбиәттән башҡорт халыҡ ижады темаһына һәр дәрескә уҡыусылар менән координаталар төҙөргә була. Был һыҙмалар ижади эшләргә, күп эш төрҙәрен ҡулланырға, телмәр үҫтерергә ярҙам итеү менән бергә күп ҡабатлауҙан арындыра, ваҡытты экономиялай. Блоктар менән уҡытыуҙың да үҙенсәлекле, файҙалы яҡтары байтаҡ: уҡыусылар теоретик материалды тотошлай күҙ алдына килтерә һәм уның элементтарын айырым-айырым тикшереү кәрәкмәй, күнегеүҙәр һәм ижади эштәр үтәргә күберәк ваҡыт ҡала. Блоклап уҡытыу һүҙ төркөмдәрен өйрәнгәндә бик уңайлы һәм кәрәкле. Сөнки ошо терәк-схемалар буйынса белемдәрен артабан һүҙгә, һөйләмгә анализ яһағанда ла ҡулланалар. Блоклап эшләүҙе уҡытыу процесының төрлө этапта, төрлө дәрестәрҙә ҡулланырға була. Мәктәптә Вольдорф педагогикаһы ла үҙ ҡулланылышын таба. Был алым ирекле уҡытыуға ҡоролған. “Башҡорт фольклоры” түңәрәгендә уҡыусылар ҙур теләк менән башҡорт халыҡ ижадын өйрәнәләр. Дәфтәрҙе ирекле биҙәү, мәҫәлән, “Ҡояш” һанашмағын өйрәнгәндә ҡояш төшөрөү, йырҙар өйрәнгәндә темаға ярашлы һүрәттәр төшөрөү бик оҡшай балаларға, башҡорт халыҡ уйындарын өйрәнәдәр, сәхнәлә сығыштар яһайҙар. Уҡыусылар ижад шатлығын кисерәләр. Мәғлүмәт сараларҙан компьютер файҙаланыу, электрон дәреслектәр ҡулланыу телмәр мәҙәниәтен үҫтереүҙә, башҡорт теленә ҡарата ҡыҙыҡһыныу уятыуҙа мөһим роль уйнай. Презентация эшләү, мультимедиа проекттары ярҙамында лекциялар үткәреү, компьютер ярҙамында иллюстратив материалдар, дидактик карточкалар әҙерләү уҡыусыларҙың үҙ аллы эшләү һәләтен үҫтерә, үҙ-үҙҙәренә ышаныс, белем алыуға ынтылыш тәрбиәләй. Әлбиттә, яңы метод һәм технологияларҙы уҡытыусы мөмкинселектәренән сығып ҡулланыла. Уларҙы ҡулланыу башҡорт телендә\nматур итеп һөйләшергә өйрәтеүгә алып килергә тейеш. Сөнки беҙҙең Башҡортостанда йәшәгән һәр кеше республикабыҙҙың дәүләт телен мотлаҡ өйрәнергә, белергә бурыслы.


Киләсәк – һәләтлеләр ҡулында | Йәншишмә\nКиләсәк – һәләтлеләр ҡулында\nНаписал в 1 августа 2017, 15:32\nМәктәбебеҙҙең бер нисә алдынғы уҡыусыһы тураһында яҙып үткем килә. Улар бөтәһе лә яҡшы уҡыуҙары, һәләттәре, әүҙемлектәре менән айырылып тора. XI синыфты тамамлаған Миләүшә МӘХМҮТОВА спорт яғынан шәп. 2014 йылда саңғы буйынса Башҡортостан йыйылма командаһына инеп, Анапаға ярышҡа барҙы һәм II урын яуланы. ГТО нормативтарын үтәүҙә лә иң-иңе булды.\n– Ваҡытымды бушҡа үткәрергә яратмайым, шунлыҡтан һүрәт төшөрәм һәм шахмат уйнайым, – ти ул.\nФәнис АБДУЛЛИН да:\n– Cпорт менән шөғөлләнеүҙән ҡәнәғәтлек алам. Әгәр ҙә һеҙ үҙегеҙгә ышанаһығыҙ икән, барлыҡ маҡсаттарығыҙға ирешерһегеҙ, – ти. Фәнис ағай теүәл фәндәрҙе үҙ итә. Математиканан олимпиадалар еңеүсеһе. Ә гер күтәреү буйынса республика ярышында I урын алды.\nVIII синыфты тамамлаған Вәлиә ЙӘНТҮРИНА ла – бына тигән спортсы. Еңел атлетика менән шөғөлләнә. Ул да ГТО нормаларын һәйбәт тапшыра. Күп олимпиадалар еңеүсеһе. Урыҫ теле һәм әҙәбиәте – иң яратҡан дәрестәре. Инглиз телен ихлас өйрәнә, хатта йырлай ҙа. Вәлиә бейергә лә әүәҫ. Төрлө сараларҙың алмаштырғыһыҙ алып барыусыһы. Буш ваҡытында һүрәт төшөрә, бәйләм бәйләй.\n– Киләсәктә табип һөнәрен үҙләштереп, кешеләрҙең ғүмерен ҡотҡарғым килә. Маҡсаттарым тормошҡа ашыр, тип уйлайым, – ти ҡыҙ.\nБелем усағының тағы бер ғорурлығы – унынсынан Тимур МӘМБӘТҠОЛОВ. Ул – математика һәм физкультуранан Бөтә Рәсәй олимпиадаһы призёры. Физиканан да еңеү яуланы. Район конкурстарында ҡатнашып, урындар ала. Тәнәфестә лә Тимурҙың буш йөрөгәнен күрмәҫһең: сөнки өҫтәл теннисы, шашка, шахмат, гер күтәреү менән мауыға. Спорт яратҡан егет еңел атлетика буйынса беренселекте бирмәҫкә тырыша.\nҮҙемдең синыфташтарым араһында Наил ЗӘЙНУЛЛИН үрнәк булып тора. Ул да төрлө яҡтан һәләтле. Бик тырыш, ҡуйған маҡсатына ирешеүсән һәм ярҙамсыл. «Бишле»гә генә уҡый, математика, урыҫ һәм инглиз телдәренән район олимпиадаһы еңеүсеһе. Физиканан фәнни-ғәмәли конференцияла ла беренсе булды. Интернет аша дистанцион бәйгеләрҙә лә еңеүсе исемен ала. Пианинола, синтезаторҙа уйнай, бейеү түңәрәгенә лә теләп йөрөй.\n« Алға, тик алға!\nKаҙ бәпкәләрен… тауыҡ баҫып cығарҙы »


Батыр башҡорт ҡыҙы » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Махсус биттәр » Батыр башҡорт ҡыҙы\n17.05.2019 Батыр башҡорт ҡыҙы\nҺуғышҡа үҙ теләге менән китеп, Бөйөк Еңеүҙе Польша ерендә ҡаршылаған Нәсимә Фәтхуллина тураһында айырым китап яҙырлыҡ\n...Бөйөк Ватан һуғышы башланғас та, ярһыу йөрәкле, тәүәккәл, ҡыйыу холоҡло Нәсимә Иҡсанова хәрби комиссариатҡа килә.\n– Мине лә алығыҙ! Минең дә фронтҡа барғым килә, – тип ныҡыша.\n– Тәүҙә мәктәпте уҡып бөт, – тип уны тупһанан кире боралар. – Етмәһә, специальносың да юҡ...\nЛәкин Нәсимә анһат ҡына бирешә торғандарҙан түгел, алдына алғанды ҡуя, артҡа сигенә белмәй: почтаға барып, морзе азбукаһын өйрәнә лә, “элемтәсе” тигән белешмәне тотоп, ҡат-ҡат хәрби комиссариат юлын тапай. Ал да, ял да белмәй, көн дә килеп, фронтҡа ебәреүҙәрен һорап, талап итеп йөрөй торғас, был баланан ҡотолоу юҡ, тигәндәрҙер, ахыры. Ниһайәт, Нәсимәне медкомиссияға йүнәлтәләр. Уны уңышлы үткәс: “Бар, әлегә ҡайт, отправканы көт”, – тиҙәр.\n– Беҙҙең аймаҡта, Учалы ауылының Партизан урамында (рудникка күскәнгә тиклем беҙ шунда йәшәгәйнек), әхирәтем Ләйлә Усманова йәшәй ине, шуны нығытып иҫкәрттем: саҡырыу ҡағыҙын өйгә килтерә күрмә, ыштубы ла өйҙәгеләр минең ҡайҙа барғанды белмәһен, – тип йылмайып хәтерләне йәш, утлы сағын һуғыш ветераны Нәсимә Нуретдин ҡыҙы. – 1942 йылдың 22 февралендә Ләйлә саҡырыуҙы ҡулыма килтереп тотторҙо. Ата-әсәйемде, әхирәтемә ҡунырға барам, тип алдап, өйҙән сығып киттем. Таңғы сәғәт алтыла хәрби комиссариаттан ҡуҙғалдыҡ. Унда төрлө колхоздан ылауҙар килгәйне, Мейәскә ҡырҡлап кеше барҙыҡ. Мейәскә барып төшкәйнек, ҡараһам, унда еҙнәм йөрөп ята. Ул мине күреп ҡалды ла, һин бында нимә эшләйһең, тип аптыраны. Һуғышҡа китеп барам, тим. Ниндәй һуғыш, ти ул, хәҙер кире ҡайтарып ебәрәм, тигәйне, ҡурҡып ҡастым, эҙ яҙҙырҙым. Әллә ысынлап ҡайтарып ебәрер, тип шөрләнем генә. Унда егеттәрҙе, ҡыҙҙарҙы айырым төркөмгә бүлделәр. Ҡыҙҙар төркөмөндә өс кенә кеше тора: ике сыуаш та, бер урыҫ ҡыҙы. Эшелондарға тейәлеп, Өфөгә юлландыҡ. Станцияларҙа тағы кешеләр өҫтәлде. Ҡыҙҙар һаны ике тиҫтәгә тулды. Вокзалдан элекке техникумға ебәрҙеләр, ул – ҡыҙыл кирбестән төҙөлгән бина, яҡында ғына, күренеп тора. Йыйылыу пункты шунда урынлашҡан икән. Ҡатын-ҡыҙҙарҙы өс төркөмгә бүлделәр: бер төркөмдә – табиптар, икенсеһендә – элемтәселәр, ә өсөнсөһөндә төрлө һөнәр эйәләре (тракторсылар, шоферҙар һәм башҡалары). Беҙҙе Өфөнән Пенза өлкәһенең Сердобск ҡалаһына оҙаттылар. Шунда хәрби әҙерлек үттек. Медиктар йөрөмәне тиерлек, ә беҙ көнө-төнө тигәндәй шөғөлләндек. Хәрби әҙерлекте үткәс, пароходта Һарытауға барҙыҡ, унда беҙҙе тағы төркөмдәргә бүлделәр. Өсөбөҙҙө – мине, Дуся Петрованы, Маруся Геленкинаны Энгельск ҡалаһына, авиация полкына, истребителдәргә ебәрҙеләр. Тәғәйенләнгән ергә барып еткәс, Дуся менән Марусяны – телефонсыларҙы икенсе урынға алып киттеләр, мин шунда аэродромда радистка булып ҡалдым. Авиация бер урында ғына тормай, күсеп тик йөрөлә, гел урманда, землянкалаһың. Ҡайҙа икәнде осоусыларҙан һорашып белә торғайным. Бомбежка ваҡытында ныҡ ҡыйын. Ниндәй самолет осоп килгәнен тауыштарынан танып торабыҙ. Сәғәт 11 булыу менән геүелдәгәндәре ишетелә, “тревога” иғлан ителә. Мотлаҡ беҙҙең аэродромға килмәһәләр ҙә, юл ыңғайы бомба ырғытып китеүҙәре ихтимал. Беренсе тапҡыр дошман самолеттары геүләп осоп килгәндә, бомбаға тотҡандарында хәтәр ҡурҡыныс булды, аҙаҡ өйрәнелде. Кеше бар нәмәгә лә өйрәнә, бар шартҡа ла күнә икән ул. Шулай бер көн балта тотоп, сыбыҡ-сабыҡ әҙерләргә йыйындым (землянкала “буржуйка”ға тимерсыбыҡ уралған, беҙ шунда кейем-һалымды элеп киптерәбеҙ). Самолет геүелдәгәне ишетелде. “Сволочь, килә бит!” – тип көйҙөм. Һәм шул уҡ мәлдә бомба землянка янына килеп төштө лә, мине тулҡыны менән ситкә алып бәрҙе. Ҙурыраҡ бомба булһа, землянканан да, минән дә бер нәмә лә ҡалмаҫ ине (ҙур бомба газ баллоны ҙурлығында, унан һуң аяуһыҙ ҙур соҡор хасил була). Мине санчасҡа алып киткәндәр... Бер ай дауаланып яттым. Әйҙә, башкирканы өйөнә ҡайтарайыҡ, тип мине юрый шаярталар. Мин ҡайтмайым, тип ҡырталашам. Дошманды еңмәйенсә ҡайтыу уйы башыма ла инеп сыҡманы...\nМин картуф ашарға яратам, ә унда ике генә ҡалаҡ һалалар. Тағы ла бер ҡалаҡ, тип талап итәм. Һалмай ҡаңғыртһалар, башҡалар ҙа мине яҡлаша: “Положите башкирке еще!”\nИсемемде ҡыҫҡартып, Сима тип кенә йөрөттөләр. Һуғыштан әйләнеп ҡайтҡас та “Сима” булып йөрөнөм. Унда һүгенергә лә өйрәттеләр. Бер ағай, хатта, ниңә уны насарлыҡҡа өйрәтәһегеҙ, тип асыуланды. “А, пусть, белһен”, – тинеләр. Офицерҙарҙы сәләмләргә яратманым. Уларҙы сәләмләмәгәс, наряд бирәләр. Бәләкәйҙән шулай текә, ғорур инем. Дүртенселә уҡығанда Ташкентҡа ҡастым әле ул. Туйғансы икмәк ашар өсөн. Аҙыҡ-түлек ташыған машина кузовына йәшенеп менеп, япмаға уранып яттым. Ҡайҙалыр барып еткәс (минең уйымса, Ташкентҡа, ләкин ысынында иһә Мейәскә), машинанан төштөм дә йөрөп ятам. Шунда бер әбей, нишләп йөрөйһөң, тип һорай. Ташкентҡа килдем, тим. Был Ташкент түгел, ә Мейәс, тигәйне, түгелеп илап ебәрҙем. Ярай ҙа өйҙән аҡса сәлдерергә баш еткән, юғиһә мине “детприемник”ка тапшырырҙар ҙа, олаҡтырырҙар ине башымды. Аҡсам булғас, мине милиция (тәртип һаҡсыларын беренсе тапҡыр күрҙем!) транспортҡа ултыртып, кире ҡайтарып ебәрҙе. Аҙаҡ барыбер Ташкентҡа барҙым! Шунда йәшәргә күскән туғандарға эйәреп, бишенсе, алтынсы синыфтарҙы Вәхитов исемендәге татар мәктәбендә уҡыным (үзбәк мәктәбенә бараһыңмы тигәстәре, юҡ, тинем). Етенселә уҡып йөрөгәндә кире тыуған яҡҡа ҡайтып, мин арыным, ял итеп алам, тип мәктәпкә барманым. Шуға ла киләһе йыл яңынан етенсегә ултырттылар...\nҺуғышта саҡта бер тапҡыр ҙа иламаным. Унда көн һайын ҡурҡыныс нәмәләр булып тора. Ләкин иң ҡот осмалы күренештәрҙе Брянскиҙа һәм Познандә күрҙем. Брянскиға барып ингәс тә, һаҫыҡ еҫтән уҡшыта яҙҙы. Шул тиклем ауыр мәйет еҫе, түҙеп булмай. Унда, баҡтиһәң, ҡала ситендәге йырынға фашистар ун ике ауыл кешеһен килтереп атҡан булған... Кем күмһен уларҙы?! Ә Познандә ер аҫтында ниндәйҙер ҡоролма төҙөүгә ҡыуып килтерелгән әсирҙәрҙе немецтар газ менән ағыулап, яланғас килеш утын ағасы һымаҡ өйөп киткәйне. Был шундай ҡурҡыныс күренеш, беҙ йәһәтерәк китеү яғын ҡараныҡ...\nЕңеү тураһында хәбәрҙе Быдгощ ҡалаһында белдек. Мин бит рациянан мәғлүмәттәрҙе “нөктә – һыҙыҡ– нөктә – һыҙыҡ” тип кенә ҡабул итәм, уҡып өлгөрмәйем. Ул нөктә-һыҙыҡтарҙы сержант уҡып, һүҙҙәргә әйләндереп яҙа ла, командирҙарға тапшыра. Шулай унынсы май хәбәрҙе алып, сержантҡа бирҙем. Сержант аҡырып ебәрҙе. Аптырап киттем, ни булды, тип. Ә ул, еңеү, еңеү, тип ҡысҡыра. Ой, унда нимә башланды! Зина тигән ҡыҙыҡай бар көсөнә үкһеп илап ебәрҙе. Беҙ ҡосаҡлашабыҙ, көләбеҙ – ҡыуаныстың сиге юҡ...\n1945 йылдың авгусында демобилизация булды. Ҡайтып килгәндә Ҡазан вокзалында, бәлки берәй танышты, яҡташты осратырмын, тип йөрөй инем, строй менән һалдаттар килә. Араһынан береһе туҡтап, һин Иҡсанова, Нуретдин бабайҙың ҡыҙы түгелме, тип һораны. Эйе, тим. Ҡайтып бараһыңмы, тип егет артабан төбәшә. Уҡытыусы Нәжип Ғади улы Фәтхуллинды йүнләп таныманым да. 1939 йылда уны армияға алғайнылар (Алыҫ Көнсығышта япондарға ҡаршы һуғышҡан), шунан бирле күргәнем дә юҡ ине. Мин дә тиҙҙән демобилизацияланасаҡмын, ти. Бер аҙ һөйләштек тә, мин Өфө поезына ултырып ҡайтып киттем, ул шунда тороп ҡалды. Сәфәр мәктәбендә етенсе синыфта уҡығанда, Нәжип Ғади улы педтехникумдан һуң башланғыс синыфтар уҡытыусыһы булып эшкә килгәйне. Ә беҙ Ильинкала йәшәгәндә, күршелә уның ағаһы йәшәне. Нәжип ағаларына ялға килә лә, күмәкләп беҙгә мунса инергә киләләр. Элек уҡытыусыларҙан ҡурҡтыҡ та инде, шуға Нәжип Ғади улына күтәрелеп тә ҡарамай торғайным.\nҺуғыштан ҡайтҡанда, ата-әсәйем рудникта тора ине. Пушкин урамында. Нәжип Ғади улының да ата-әсәһе шунда йәшәй. Нәжип демобилизацияланғас, кемдәр һуғыштан ҡайтты, тип һораған. Атаһы, Нуретдиндың ҡыҙы ҡайтҡан, тигәс, Нәжип беҙгә йыйынған. Бер заман ҡарап ебәрһәм, беҙгә офицер инеп килә. Лейтенант. Килеп инде лә, һаумыһығыҙ, тип башҡортса өндәшкәйне, ай, үҙебеҙҙең кеше икән дәһә, тип әсәйем ихлас ҡыуанып, өлтөрәп өҫтәл әҙерләргә тотондо. Мин Хафиз ҡарттың үгәй улымын, тип таныштырҙы үҙен Нәжип. Ул шулай беҙгә килә лә килә. Ә мин ул килһә, өйҙән сығып китәм. Уға кейәүгә сығам, тип уйлап та ҡуймайым. Ләкин яҙмыш сәсте-сәскә бәйләне. Икебеҙ ҙә берешәр сумаҙан тотоп, хәрби кейемдә яңы тормош ҡороп ебәрҙек. Уны райкомға эшкә алдылар, фатир бирҙеләр. Аҙаҡ ул кире уҡытыусылыҡ эшенә ҡайтты. Бер-бер артлы балаларыбыҙ тыуҙы. Үкенескә күрә, өс баламдың ғүмере ҡыҫҡа булды. Әле Лариса ҡыҙым менән ғүмер итәбеҙ.\nФронтта ниндәй ҡалалар аша үткәнде хәтерләп, яңыраҡ яҙып ҡуйғайным. Бына: Һарытау, Энгельс, Балашов, Тамбов, Тула, Калуга, Смоленск, Орша, Брянск, Брест, Варшава, Познань, Быдгощ... Ә исемдәре иҫтә ҡалмағандары – иҫәпһеҙ-һанһыҙ...\nИкенсе Белорус фронтының Ҡыҙыл Байраҡлы истребителдәр полкының икенсе эскадрилья радиотелефонсыһы Нәсимә Фәтхуллина тынып ҡала. Шул мәлдә уның күҙ алдынан бөтә тормош юлы үтә кеүек: ас-яланғас бала сағы, яу ҡырында сыныҡҡан йәшлеге, тулы ҡанлы, ҡайнап торған өлкәнлек осоро, юғалтыуҙар менән үрелгән көҙө... Тормошо батырлыҡтан һәм матурлыҡтан туҡылған фронтовик менән аралашыу – үҙе бер ғүмер. Ҡартайып киттем әле ул, тиһә лә, һаманғаса төҫ ташламаған 96 йәшлек яугир ҡатындың тел байлығы, хәтер ныҡлығы хайран итә. Тыйнаҡлығы иһә айырым ихтирамға лайыҡ. Һоҡланғыс быуын кешеһе алдында мәңге бурыслыбыҙ.


Шайтан таяғының да файҙаһы күп\n13 Ғинуар 2020, 14:00\nШайтан таяғы - күптәргә яҡшы таныш сүп үләне. Июнь-сентябрь айҙарында ҡыҙғылт-кѳрән сәскә ата, орлоғо сентябрь-октябрҙә ѳлгѳрә. Юл буйҙарында, ташландыҡ ерҙә, кѳтѳү ял иткән урындарҙа үҫә. Дауаланыу ѳсѳн үҫемлектең япрағы һәм сәскәһе ҡулланыла.\nСоставында алколоид, сапонин, инулин, минераль тоҙҙар һ.б. биологик актив матдәләр бар. Үҫемлектең япрағы сәскә атҡан ваҡытта йыйыла. Күләгәлә киптерелә. Ул бауырҙың ағыулы матдәләргә ҡарата һаҡланыу үҙенсәлеген кѳсәйтә. Бынан тыш, үт барлыҡҡа килтереүгә һәм уны тиҙ арала сығарыуға булышлыҡ итә. Үҙ сиратында матдәләр алмашыныу һәм аҙыҡ эшкәртеү процесын яҡшырта. Шуға күрә шайтан таяғынан эшләнгән препараттарҙы бауыр циррозы, киҫкен һәм хроник гепатиттан тәғәйенләйҙәр. Үҫемлектең япрағынан һәм сәскәһенән әҙерләнгән тѳнәтмәне йѳрәк һүлпән эшләгәндә, ҡан баҫымы түбәнәйгәндә, һыуыҡ тейҙереп сирләгәндә, дѳйѳм шешенгәндә, бәүел ҡыуығы шешкәндә, геморрой булғанда ҡулланырға кәңәш итәләр.\nТѳнәтмәне әҙерләү: 1 ҡалаҡ киптереп ваҡланған шайтан таяғы япрағы һәм сәскәһе ҡатнашмаһын (икеһе лә тигеҙ алына) 1 стакан ҡайнар һыуға һалып, ѳҫтѳн ябып йылы урында 30-40 минут тоторға кәрәк. Уны 2-3 тапҡыр, ашар алдынан, 1/3 -1/2 стакан эсергә. Шайтан таяғы япрағынан әҙерләнгән тѳнәтмә экзема, нейродермит кеүек тире ауырыуҙарынан файҙалы.\nТѳнәтмә әҙерләү: 1 ҡалаҡ киптереп ваҡланған япраҡты 1 стакан ҡайнар һыуға һалып, ѳҫтѳн ябып, йылы урында 30-40 минут тоторға. Кѳнѳнә 3 тапҡыр ас ҡарынға 1 ҡалаҡ эсергә. Был тѳнәтмәне үрҙә әйтелгән тире ауырыуҙары булғанда тирегә һѳртѳргә, ванна яһарға мѳмкин. Бауыр ауыртҡанда, холецистит кеүек үт ҡыуығы ауырыуҙарында, шулай уҡ гастриттан, һимереүҙән үҫемлектең орлоғонан дауа эшләргә кәңәш ителә.\nТѳнәтмәне әҙерләү: 30 г орлоҡто порошок хәленә еткәнсе ваҡлап, ѳҫтѳнә 0,5 литр ҡайнар һыу ҡойорға һәм шуны һыулы кәстрүлгә ултыртып, килеп сыҡҡан масса ике тапҡыр кәмегәнсе ҡайнатырға. Һуңынан уны ѳс ҡатлы марля аша һѳҙѳп, һәр сәғәт һайын 1 ҡалаҡ эсергә. Дауаланыу курсы 1-2 ай, кәрәк булһа, тағы ике аҙнанан һуң дауаланыуҙы дауам итергә мѳмкин. Халыҡ медицинаһында эс китеүҙән, радикулиттан, теш һыҙлағанда, бәүел тотҡарланғанда һәм тән ҡорошҡанда шайтан таяғы тамырынан тѳнәтмә эшләйҙәр.\nТѳнәтмәне әҙерләү: 1 ҡалаҡ ваҡлап онталған тамырға 200 мл ҡайнар һыу ҡойоп, 30 минут эҫе һыуҙа ѳҫтѳн ябып ҡайнатырға. Эҫе килеш ѳс ҡатлы марля аша һѳҙѳп, бер аҙ ҡайнар һыу ѳҫтәргә. Ашар алдынан кѳнѳнә ѳс тапҡыр берәр ҡалаҡ эсергә.


Башҡортостан Башлығы веломарафонда ҡатнашты\nБашҡортостан Башлығы Рөстәм Хәмитов йәкшәмбе, 27 майҙа, «1000 велосипедсы көнө» спорт фестивалендә ҡатнашты. Сарала ҡатнашыусыларҙы сәләмләп, Рөстәм Хәмитов быйылдан майҙың һуңғы йәкшәмбеһе Рәсәй Велопарадтар көнө тип иғлан ителеүен билдәләне.\n«Үҙебеҙҙең байрам барлыҡҡа килде. Ошо уңайҙан һеҙҙе ҡотлайым! Алда йәй һәм көҙ – велосипедсылар миҙгеле. Беҙ велосипедта йөрөрбөҙ, тәбиғәткә, бер-беребеҙгә шатланырбыҙ. Әлбиттә, көс-дәрт, яҡшы кәйеф алырбыҙ, һаулыҡты нығытырбыҙ. Бөгөн майҙанға килгәндәрҙең барыһына ла афарин! Беҙ күп, 10 мең самаһы, тиҙәр. Әлеге велопарадты һигеҙенсе йыл ойошторабыҙ. Йәнә бер тапҡыр байрам менән ҡотлайым, иң изге теләктәремде еткерәм. Алға!».\nРөстәм Хәмитов байрамда ҡатнашыусылар менән бергә Өфөнөң Ленин исемендәге майҙанынан алып Конгресс-холға тиклем 10 саҡрым ара үтте. Фестиваль майҙансығында Башҡортостан Башлығы велохәрәкәт әүҙемселәре менән аралашты һәм стендтағы ҡала велосипед инфраструктураһы торошо хаҡында мәғлүмәт менән танышты. Журналистар менән әңгәмәлә республика Башлығы арауыҡты бер ниндәй ауырлыҡһыҙ, бер сәғәт туғыҙ минут эсендә үтеүе тураһында һөйләне.\n«Ошо йоланы дауам итеү бик яҡшы. Мин велоуҙышты ойоштороусылар менән велосипед темаларын тикшерҙем. Республикала велоюлдар төҙөү программаһын әҙерләү тураһында һөйләшеп килештек. Был теманы үҫтерергә кәрәк, тип иҫәпләйем. Әлегә велоспорт менән шөғөлләнеү өсөн заманса инфраструктура, мөмкинлектәр етешмәй. Шуға күрә замандан артта ҡалырға ярамай. Яңы юлдар төҙөрбөҙ, — тине Рөстәм Хәмитов. — Майҙың һуңғы йәкшәмбеһендә республиканың барлыҡ ҡалаларында велопарадтар уҙғарырға кәрәк, тип уйлайбыҙ. Бөгөнгө велоуҙышты ойоштороусылар менән киләһе йылға ҡалалар араһында бүлеү варианттарын тикшерәбеҙ. Үҙем дә икенсе ҡалаға барырға теләйем, бәлки, Стәрлетамаҡҡа, Салауатҡа, Нефтекамаға – ҡарарбыҙ. Был хәрәкәтте үҫтерергә кәрәк. Халыҡтың машинанан велосипедҡа күсеп ултырыуы бик ҡыҙыҡ һәм мөһим. Шуға ынтылабыҙ ҙа».